
הכנסת העשרים
מושב שלישי
<פרוטוקול מס' 461>
מישיבת ועדת החוקה, חוק ומשפט
יום שלישי, ג' בתמוז התשע"ז (27 ביוני 2017), שעה 9:00
<סדר היום:>
<תקנות בתי המשפט (רשימת מגשרים), התשע"ו-2016>
נכחו:

<חברי הוועדה:> 
ניסן סלומינסקי – היו"ר
ענת ברקו

יעל גרמן

מרב מיכאלי

אורי מקלב

<מוזמנים:> 
	עו"ד במח' יעוץ וחקיקה, משרד המשפטים 
	–
	לירון בנית ששון

	ממונה ארצית על עוה"ד ביחידות הסיוע, משרד הרווחה 
	–
	הילה יפה

	ממונה ארצית יחידות סיוע, משרד הרווחה 
	–
	ענת מלכה ענבר

	יועצת משפטית, משרד הרווחה 
	–
	קשת יונה פיינברג

	יועמ"ש, הנהלת בתי המשפט 
	–
	ברק לייזר

	הלשכה המשפטית, הנהלת בתי המשפט 
	–
	נטלי לוי

	הלשכה המשפטית, הנהלת בתי המשפט 
	–
	שרית שפירו

	עו"ד, הנהלת בתי המשפט 
	–
	שירי לנג

	יועצת משפטית, הנהלת בתי המשפט 
	–
	ימית עוקב

	מגשר, הנהלת בתי המשפט 
	–
	מיקי ליכטנשטיין

	שופט בדימוס
	–
	פיליפ מרכוס

	חבר העמותה, לשכת הטוענים הרבניים 
	–
	אפרים גליקסברג

	ראש תחום חקיקה, ארגון המגשרים בישראל 
	–
	אורת בנימיני

	חברת ועדת החקיקה, ארגון המגשרים בישראל 
	–
	מיכל לנדאו

	מנהלת ארצית, מוזאיקה - המרכז ליישוב סכסוכים בהסכמה 
	–
	רות נחנסון אנקרי

	פורום ישוב סכסוכים, לשכת עורכי הדין 
	–
	גלית סנה לוריה

	ממונה חקיקה, לשכת עורכי הדין 
	–
	פנחס מיכאלי

	מנהלת מרכז הגישור רחובות התאחדות מרכזי הגישור בקהילה 
	–
	אביבה חלבי

	מגשרת 
	–
	חמוטל גת

	מגשר מהו"ת 
	–
	אביעד יששכר


<ייעוץ משפטי: >
נועה ברודסקי-לוי
<מנהל/ת הוועדה:>
אסף פרידמן
<רישום פרלמנטרי:>
הילה מליחי
<תקנות בתי המשפט (רשימת מגשרים), התשע"ו-2016>
<היו"ר ניסן סלומינסקי:>
בוקר טוב. בוקר טוב לחברי חברי הכנסת, לכשיגיעו. בוקר טוב לאנשי הממלכה. בוקר טוב לכל המצטרפים, ברוכים הבאים. הלשכות, לשכת עורכי הדין, לכל מי שהצטרף, בוקר טוב. אנחנו מתקדמים ורוצים להספיק להעביר את זה – במושב הזה בזמן נספיק?

<נועה ברודסקי-לוי >
בשאיפה.

<היו"ר ניסן סלומינסקי:>
בשאיפה. בזמן האחרון קידמנו חוקים. אנחנו נתקדם. כפי שאנחנו נוהגים, הממלכה – לירון, את תקראי, תסבירי, ואנחנו נאמר את דברינו.
<לירון בנית ששון:>
אני חושבת שבדיון האחרון סיימנו את תקנה 2, אז אני אתחיל להקריא את תקנה 3.

"3.
כשירות להיכלל ברשימת המגשרים שלא בענייני משפחה. 
(א)
מי שנתקיימו בו כל אלה כשיר להיכלל ברשימת המגשרים –
(1)
הוא בעל תואר אקדמי בוגר או תואר אחר מאת מוסד להשכלה גבוהה בחוץ לארץ שיחידת הגישור שוכנעה שהוא שווה ערך לתואר אקדמי".  
בדוח ועדת גדות נקבע שיש חשיבות להשכלה של המגשר בנוסף לכישוריו המקצועיים. תואר אקדמי נועד להבטיח קריאה והבנה של חומרים אקדמיים ולהקנות את הבסיס להתמודדות אקדמית. זו הסיבה שהכנסנו את הדרישה הזאת.
"(2)
הוא בעל חמש שנות ניסיון לפחות בתחום לימודיו או בעיסוק מקצועי אחר, אחד או יותר". 
גם בנושא הזה דנו בוועדת גדות, וגם שם מצאו שלמגשר צריך שתהיה בגרות וניסיון חיים. אמת מידה מהותית שיכולה לשמש לעניין הזה היא - - -

<היו"ר ניסן סלומינסקי:>
זאת אומרת, ועדת גדות מצאה, ואתם אימצתם את זה? אנחנו לוקחים את הדוגמה הידועה שמי שלמד ארכיאולוגיה, שזה מקצוע חשוב מאוד, וחמש שנים עסק בחפירות ובארכיאולוגיה, זה מקנה לו יכולת מיוחדת כדי לגשר בין אנשים. זה נשמע סביר.

<לירון בנית ששון:>
כעיקרון, זה נועד לתת מענה בהקשר של הגיל. לא רצו לציין משהו פורמלי - - -
<היו"ר ניסן סלומינסקי:>
אני ציני, את לא חייבת לענות. את לא אשמה, זה ועדת גדות ומשרד המשפטים שאימץ את זה, ואנחנו עוד נאמץ את זה בסוף. לפעמים זה מעלה תהיות בנושא הזה כי בגישור אנחנו מחפשים תכונות שקשה להגדיר אותן, כי או שיש לך את זה או שאין לך. יש כאלה שלא למדו ויש להם את היכולת לגשר בין בני אדם, להבין אחד את השני וליצור את הקשר. יש את זה, כולנו יודעים. ויש את אלה – תלמד כמה שתלמד, תהיה דוקטור, תהיה פרופסור, אין את זה, לא יעזור. קשה מאוד להגדיר את זה. בסדר, נתקדם בינתיים עם הדבר הזה.
<לירון בנית ששון:>
אני רק אגיד נקודה קטנה לגבי העניין הזה של חמש שנות עיסוק. המטרה הייתה שיהיה בן אדם עם גיל שסיפק לו מספיק בגרות וניסיון חיים כדי שלמגושרים יהיה אמון באותו אדם, ושלא יהיה מגשר שהוא צעיר מדי. לא רצו לנקוב בגיל ולומר 25, ולכן אמרו שיהיה לו ניסיון חיים בזה שהוא עסק חמש שנים, לא משנה במה, רק בשביל הבגרות וניסיון החיים.
<היו"ר ניסן סלומינסקי:>
זו דרך מעניינת.

<לירון בנית ששון:>
"(3)
הוא עבר הכשרה כללית בגישור". 
מדובר בקורס גישור של 60 שעות. שוב, גם כאן נדרש שהכישורים של המגשר יתבססו על לימוד עיוני ומעשי בגישור, זה עשוי לשרת אותו. למידה, תרגול וניסיון עשויים לשפר ביצועיים. במסגרת קורס גישור עומדים על כל הנושא של כללי האתיקה המקצועית, דבר שהוא חשוב מאוד.
<היו"ר ניסן סלומינסקי:>
בכל אחד מהמכונים של גישור. מכון שרוצה לפתוח קורסים לגישור, הוא צריך לעבור אישור, או שכל אחד יכול לפתוח קורס גישור ולהתחיל לחנך מגשרים?
<לירון בנית ששון:>
לפי התקנות קבענו שהוועדה המייעצת תקבע את הקריטריונים ואמות המידה שאותם מכונים יצטרכו לעמוד בהם כדי שאפשר יהיה לאשר את התכנית שהם מספקים.
<היו"ר ניסן סלומינסקי:>
עד היום אין את זה, נכון? עד היום, מי שרוצה, קם בבוקר, פותח מכון, מתחיל להכשיר את האנשים וזהו?
<נטלי לוי:>
נטלי לוי מיחידת הגישור בלשכה המשפטית של ההנהלה. עד 2008, לפי תקנות רשימת המגשרים הקודמות שבוצעו ב-2008 נדרש אישור של הוועדה המייעצת לתכנית הכשרה. יש ואקום חקיקתי מ-2008 ועד היום שבמהלכו התקיימו הכשרות בסיסיות בגישור שלא ניתנו להן אישורים מאת הוועדה המייעצת. עכשיו אנחנו חוזרים לנקודה שבה בוטלו התקנות, שהוועדה המייעצת, שהיא הגוף המקצועי, תאשר את תכנית ההכשרה ורק תכניות שאושרו יאפשרו למועמד לעמוד בתנאים.
<היו"ר ניסן סלומינסקי:>
אני לא מדבר על המועמד, אני שואל על המכון. יש היום כמה מכוני גישור. כדי שמכון יקרא מכון גישור ויענה על הקריטריון הזה, שהוא מעביר הכשרה כללית בגישור, הוא צריך לקבל רישיון, אישור, משהו? מישהו בודק את המכון שאכן הוא מכשיר בסדר, נותן תכנית בסדר, או שכל מי שרוצה קם בבוקר, פותח מכון ומתחיל לרוץ עם זה? איך זה הולך?
<נטלי לוי:>
הוועדה המייעצת תצטרך להידרש לתכנית הכשרה של כל מכון ומכון ולאשר אותה, כמו שהיה עד 2008.
<ברק לייזר:>
היושב-ראש שואל מה קורה היום. 

<נטלי לוי:>
כרגע אין. בין 2008 להיום אין.

<ברק לייזר:>
נכון להיום, אף אחד.

<היו"ר ניסן סלומינסקי:>
אנחנו מתכוונים שמי שיעבור הכשרה, רק באותם מכונים שיש להם את האישור, שאושרו.

<נועה ברודסקי-לוי:>
אנחנו לא מסדירים את כל מקצוע הגישור. עדיין יכולים להיות מכונים שלא יאושרו ואנשים יוכלו לעבור שם קורס ולא להיכנס לרשימה הזאת.
<היו"ר ניסן סלומינסקי:>
זה משהו אחר, אני מדבר על הרשימה כרגע. הרי שני בני אדם יכולים לפנות למי שהם רוצים גם אם הוא לא מגשר – ודרך אגב, זה קורה אולי ברוב הגישורים, בקהילות או בהרבה מקומות, באופן טבעי. שכן, חבר או מישהו נכנס אם שני הצדדים רוצים, עושים את זה וגומרים את העניין, ולא מגיעים לבתי משפט, לפחות בקהילות אצלנו. 
<אפרים גליקסברג:>
רוב המכונים הם מהו"ת, אז יש רשימה שמשרד המשפטים מכיר. ברוב מכוני ההכשרה המגשרים נמצאים במהו"ת. 
<היו"ר ניסן סלומינסקי:>
אני לא מדבר על המגשרים, שאלתי על המכונים. 

<אפרים גליקסברג:>
לא, בעלי המכונים.

<היו"ר ניסן סלומינסקי:>
לא בטוח. לא בטוח. אבל לא חשוב, זה לא הוויכוח.

<קריאה:>
זה ממש לא נכון.

<לירון בנית ששון:>
"(4)
הוא השתתף בתכנית התנסות מודרכת בגישור". 
הרעיון שעומד בבסיס הדרישה הזאת הוא שההתנסות המעשית, ראוי שהיא תיעשה בצורה מודרכת תוך קבלת משוב מקצועי בזמן אמת. הוועדה המייעצת תיצוק תוכן לאותה תכנית התנסות מודרכת. יכול להיות שזו תהיה תכנית מקבילה, שמגשר ותיק יחנוך מגשר מתחיל. מבחינת הדרישה, צריך שיהיו בסך הכול שישה גישורים שבהם הוא יבצע את ההליך.
<היו"ר ניסן סלומינסקי:>
הוא יבצע הליך והוא צריך להראות שהוא הצליח.

<נועה ברודסקי-לוי >
לא, זו ההתנסות המודרכת. הדרישה הבאה היא לגבי הגישורים שהוא צריך להציג שהוא עשה.

<לירון בנית ששון:>
"(5)
הוא ניהל חמישה עשר הליכי גישור בחמש השנים האחרונות לפחות, לרבות במסגרת ההתנסות המודרכת, וצירף חמישה הסדרי גישור מגישורים שניהל שנחתמו על-ידי הצדדים, והכל ללא ציון שמות ופרטים מזהים אחרים". 

מבחינת 15 הסדרי גישור, אנחנו חושבים שהצענו איזון יחסית מוצלח גם בין הצורך להבטיח רמה מקצועית, לבין הצורך לאפשר לכמה שיותר מגשרים להיכנס לרשימה. אני רוצה להזכיר שמתוך ה-15, שישה גישורים הוא יכול לרכוש במסגרת תכנית הפרקטיקום. ככל שהוא רוצה לרכוש גישורים נוספים, הוא יכול להמשיך להתנסות בתביעות קטנות.
<היו"ר ניסן סלומינסקי:>
לא הבנתי. כאן כתוב שהוא צריך להראות שהוא ניהל שישה הליכי גישור לפחות. 

<לירון בנית ששון:>
הוא צריך לנהל 15 ולצרף חמישה הסדרי גישור. 

<היו"ר ניסן סלומינסקי:>
איך הוא מנהל גישורים אם עדיין הוא לא מוסמך? הם פנו אליו באופן פרטי? איך הוא עושה את זה? איך הוא יתחיל אם באופן מעשי הוא לא יכול להיות מגשר שאנחנו מדברים עליו, אלא רק אחרי שהוא עשה 15 גישורים? איך הוא יתחיל את הראשון?
<לירון בנית ששון:>
איך הוא יתחיל לרכוש 15? הוא יתחיל את הראשון קודם במסגרת הפרקטיקום. הוא רוכש שישה גישורים במסגרת תכנית התנסות מודרכת. אחר הוא יכול בבית משפט לתביעות קטנות להמשיך.
<היו"ר ניסן סלומינסקי:>
שולחים אותו רק לתביעות קטנות או לקהילה?
<ברק לייזר:>
אין פה עניין של הסמכה בגישור. אותו מגשר שמסיים התמקצעות בפרקטיקום יכול להמשיך לעשות גישורים בקהילה, יכולים בעלי דין להגיע אליו באופן עצמאי. אין בעיה שהוא ימשיך לרכוש את הניסיון.
<היו"ר ניסן סלומינסקי:>
רק אם יבואו אליו באופן פרטי.

<אורת בנימיני:>
תקנה 3(ב) מדברת על משהו אחר ועל צבירה מיד אחרי שישה גישורים, אז רק צריך להעביר את זה. 
<היו"ר ניסן סלומינסקי:>
ל-(ב) נגיע עוד מעט. 

<אורת בנימיני:>
אבל זה נותן מענה לשאלה שלך.

<היו"ר ניסן סלומינסקי:>
אני מדבר על 3(5), שהוא ניהל 15 הליכי גישור. הרבה פעמים שואלים, זה כמו מישהו שמחפש מזכירה עם ניסיון. איך יהיה לה ניסיון אם אף פעם לא יקבלו אותה כי אין לה ניסיון? איך היא תתחיל את ההתחלה? כאן אני מבין שאנחנו צופים שיפנו אליו באופן פרטי, או שהוא יעשה בתביעות קטנות?
<לירון בנית ששון:>
כן.
<היו"ר ניסן סלומינסקי:>
יש הרבה גישורים דרך תביעות קטנות?

<לירון בנית ששון:>
יש לו את הפלטפורמה הזאת. כן, יש. 
<היו"ר ניסן סלומינסקי:>
מישהו בדק את זה?

<שירי לנג:>
אגב, הם רשאים תמיד לבחור מגשר שהוא מחוץ לרשימה. יש עולם שלם של גישור שהוא מחוץ לגישורים שבית משפט מפנה. קודם כל, אם הגשת תביעה לבית המשפט, הצדדים רשאים לבחור מגשר שהוא לא ברשימה. 

<היו"ר ניסן סלומינסקי:>
זה תמיד.

<שירי לנג:>
אם אתה מגשר שיודע לשווק את עצמו, בעלי הדין יכולים להגיע אליך גם בלי שבית המשפט יפנה אותם אליך. ויש, כמו שברק אמר, גישור בקהילה, יש תביעות קטנות שאתה יכול דרכן לצבור ניסיון. יש איזשהו מענה.
<נועה ברודסקי-לוי >
זו שאלה שהעלינו בדיונים הקודמים. אנחנו ביקשנו לקבל את התביעות הקטנות לראות עד כמה זה יכול לתת מספיק מענה לצבירת ניסיון.
<היו"ר ניסן סלומינסקי:>
מישהו יודע כמה?
<שירי לנג:>
יש 30,000 תביעות קטנות שמוגשות מדי שנה לבתי המשפט. זה די והותר.
<היו"ר ניסן סלומינסקי:>
וכולן נשלחות לגישור?

<לירון בנית ששון:>
היום מופנים 7,000 תיקים רק במחוזות מסוימים. אלו רק תיקים שהוגשו בהם תיקי הגנה ושאינם תביעות פח, נזקי רכב. מבדיקה שנערכה – אם נטלי תרצה, היא תרחיב – אפשר יהיה להרחיב את זה לסך הכול 23,000 תיקים כי זה יורחב לכלל המחוזות.
<היו"ר ניסן סלומינסקי:>
זאת אומרת, 23,000 תיקים שנשלחו לגישור? ניסיתם לעשות בדיקה מתוכם כמה עוברים למגשרים ברשימה וכמה מתוכם עוברים - - -
<ברק לייזר:>
היום אין רשימה, אדוני.
<היו"ר ניסן סלומינסקי:>
שעונים על הקריטריונים של הרשימה, או שענו עד 2008, וכמה עוברים לחדשים שיכולים דרך זה לצבור 15 ניסיונות. כי אם כולם יעברו רק למגשרים ידועים, שעד 2008 היו בתקן, אז לא הרווחנו כלום מזה. כל המחשבה אומרת שבתביעות קטנות בטח הולכים גם למגשרים לא פורמליים. השאלה אם זה באמת נכון, כי אחרת איפה יצבור אדם שהוא עדיין לא מגשר 15 גישורים?
<נטלי לוי:>
לאחר הדיון הראשון בוועדת חוקה אנחנו נענינו לצורך לאפשר למגשרים החדשים להיכנס לעולם הגישור ולצבור את הניסיון המקצועי. פתחנו את מאגר הגופים שמורשים לקבל תיקים בתביעות קטנות, ועכשיו כל מגשר שסיים פרקטיקום, שזה תהליך שבמסגרתו מבטיחים לו שישה הליכי גישור, יכול להיכנס לרשימת מגשרי תביעות קטנות, ולקבל תיקי תביעות קטנות מהמערכת. כיום אנחנו מפנים כ-7,000 תיקים למגשרים, ופוטנציאל ההפניה, כמו שלירון אמרה, הוא 23,000. 
<היו"ר ניסן סלומינסקי:>
מה ששאלתי, אם שמתם את לבכם – הרי אתם יכולים לדעת מיהם אותם מגשרים ותיקים שעונים על הקריטריונים שענו עד 2008, יענו בטח גם על הקריטריונים האלה, ומיהם החדשים, ולראות אם תיקים מגיעים לחדשים. יכול להיות שמתוך כל ה-7,000 כולם לוקחים את המגשרים הוותיקים, והחדשים האלה לא יוכלו לצבור אף פעם ניסיון.
<נטלי לוי:>
אני חושבת שצריך לציין שתיקי תביעות קטנות הם תיקים שבהם הליך הגישור ניתן ללא עלות מצד המגשר. לכן מגשרים עם מוניטין, ותיקים, בכלל אין להם עניין לקבל את התיקים. בגדול, יש עוד אינטרס, שרוצים לתת שירות לבני הקהילה שלהם. אבל בגדול, מאגר התיקים לתביעות קטנות מיועד לאפשר לאנשים לצבור ניסיון מעשי מקצועי בגישור, ולכן באופן טבעי הוא יופנה למגשרים צעירים וחדשים.
<היו"ר ניסן סלומינסקי:>
הבנתי. אם את אומרת שזה ללא עלות, זה נותן פתרון. מגשרים בקהילה גם נחשבים, נכון?
<נטלי לוי:>
כן.

<ברק לייזר:>
אני אולי אעדכן בפרט היסטורי. בשעתו, אצלנו הייתה התלבטות אם לאפשר העברת תיקים של תביעות קטנות לצרכי פרקטיקום, כי תיקי תביעות קטנות על-פי רוב נסגרים בדיון אחד בבית המשפט. אבל בכל זאת סברנו שלצורך המשך הכשרת המגשרים ולצורך ריענון השורות לאפשר העברת תיקים לפרקטיקום, מה גם שמבחינת המערכת זה לא ערך מוסף. מבחינת הצדדים, בוודאי שיש לזה ערך מוסף, אבל מתוך אחריות למערכת בתי המשפט וגם לעולם הגישור, המשכנו להעביר את התיקים האלה.
<היו"ר ניסן סלומינסקי:>
רק שופט יכול לעשות או גם רשם?
<ברק לייזר:>
לא, אנחנו לא מעבירים. יחידת הגישור של נטלי מעבירה את זה, מטפלת בזה עוד לפני שנקבע דיון.
<היו"ר ניסן סלומינסקי:>
ככה חוסכים שעות של בית המשפט, שזה חשוב מאוד.
<נועה ברודסקי-לוי >
בהקשר הזה רצינו לשאול, משהו שעלה עוד באחד הדיונים הקודמים, כשעמדה פה שאלה של העברת הפרטים של הצדדים לאותו מגשר בלי ששואלים אותו לפני. אמרתם שתענו על זה.
<נטלי לוי:>
כתבי תיקי הטענות לא מועברים למגשר. מה שיוצא לצדדים הוא מכתב שהתיק שלהם נמצא מתאים לגישור, שמדובר בהליך וולונטרי שאינו כרוך בעלות, ושבכל מקרה יש להם מועד דיון מובטח. הפרטים היחידים שמועברים הם פרטי התקשרות אתם כדי לאפשר את בחינת העברת השם. 

<נועה ברודסקי-לוי >
למגשר?

<נטלי לוי:>
כן. כי אחרת לא תוכל להיווצר האינטראקציה הזאת ביניהם, ומגשר לא יוכל לבחון אם הוא יכול לקחת את התיק לגישור, אם יש לו ניגוד עניינים, או אם אין שם רצון של הצדדים בכלל. 50% מהצדדים מסרבים לגישור עוד בשלב הזה.
<היו"ר ניסן סלומינסקי:>
זה מה שרציתי לשאול, מה יוצא בפועל? את אמרת ש-50% מסרבים על המקום.
<נטלי לוי:>
כן, בשיחת הטלפון.

<נועה ברודסקי-לוי >
50% מתוך ה-7,000?

<נטלי לוי:>
כן. 7,000 תיקים מופנים. 
<נועה ברודסקי-לוי >
 ומתוך זה 50% בכלל לא מגיעים לבדיקה הראשונה. 
<נטלי לוי:>
כן. כי בתביעות קטנות התהליך הוא וולונטרי לגמרי, להבדיל ממהו"ת, שבהם יש חובת התייצבות לדיון ראשון.
<היו"ר ניסן סלומינסקי:>
אז את אומרת ש-50% מסרבים בהתחלה. ובהמשך כמה מסרבים?

<נטלי לוי:>
לא מסרבים. אחר-כך למעלה מ-60% מסיימים את הסכסוך שלהם בהסדר גישור. 

<היו"ר ניסן סלומינסקי:>
60% מה-50%. 

<נטלי לוי:>
כן. ואנחנו צופים שזה נתון שאפשר לשפר אותו עם תפירה נכונה בתביעות קטנות בעיקר. עם תפירה נכונה ושיווק נכון של ההליך בעלי דין יכולים ליהנות לאין ערוך מהחלופה הזו.
<ברק לייזר:>
עדיין, אנחנו לא מעבירים בכל המחוזות, בכל בתי במשפט. יש לנו כוונה לפרוס את זה בכל בתי המשפט, ואז הפוטנציאל, באופן טבעי, יורחב משמעותית.
<היו"ר ניסן סלומינסקי:>
יש איזשהו קשר מעשי עם הקהילות, לראות מה קורה שם, או ששם הם מתנהלים עצמאית ועושים את הגישורים בקהילה, או שיש אינטראקציה אתכם ויש לכם עין אחת שמסתכלת ורואה מה קורה בקהילה?
<נטלי לוי:>
אנחנו מכירים את הפעילות של מרכזי גישור בקהילה. חלק גדול ממרכזי הגישור בקהילה נמנים גם על רשימת המגשרים בתביעות קטנות, אז הם נותנים שירותי גישור בשני האפיקים – גם לתיקי תביעות קטנות שבתי משפט מעבירים, וגם לבני הקהילה שלהם שפונים אליהם באופן ישיר, וגם לעוד סכסוכים בעוד הקשרים, למשל של משפחה וסכסוכים נוספים. אז יש קשר שהוא עקיף. זה סוג הקשר.
<שירי לנג:>
לעניין הטענה של פגיעה בפרטיות בזה שאנחנו מעבירים רק את השם ואת הטלפון של הצדדים, רציתי לומר שצריך לזכור שאנחנו בהליך משפטי וחל הכלל של פומביות הדיון. המציאות היום היא כזו שבפסקי הדין, עם כל הפרטים עליך מפורסמים לכל דכפין, אז הטענה שבזה שאנחנו מעבירים את השם למגשר אנחנו פוגעים בפרטיות בעיני היא טענה שאין בה ממש.
<נועה ברודסקי-לוי >
אפשר להעביר רק שם פרטי וטלפון ולהסתפק בזה?
<שירי לנג:>
אין שום דבר מעבר. אפילו כתבי בית הדין לא מועברים.

<ברק לייזר:>
אנחנו לא מעבירים כתבי טענות. 
<נועה ברודסקי-לוי >
לא כתבי טענות, אבל אפשר להסתפק רק בשם הפרטי, רק במספר הטלפון?
<שירי לנג:>
זה מה שעובר – שם פרטי וטלפון. פרטי התקשרות.

<ברק לייזר:>
זה מה שאנחנו מעבירים.
<היו"ר ניסן סלומינסקי:>
היום יש הלכת זה והלכת זה. מישהו שהיה לו פעם משפט לדורות, כולם יודעים, לא רק זה, כל הסטודנטים לומדים וכולם זוכרים שלמשל מזרחי – זוכרים אותו לדורות, ולפעמים לדראון עולם. לפעמים זו בושה. ניסינו להעביר הצעת חוק שיוציאו את השמות האלה, די. בסדר, הייתה פומביות, יודעים, אבל שלא ייכתב לדורות, וכל סטודנט לומד את זה ועוסקים בזה. לא הצלחנו.
<שירי לנג:>
הייתה ועדה שיושבת על המדוכה כבר די הרבה זמן ובוחנת את הנושא הזה.
<היו"ר ניסן סלומינסקי:>
בינתיים לא הצלחנו.
<שירי לנג:>
אני מקווה שאולי בקרוב נראה את ההמלצות שלה. 

<היו"ר ניסן סלומינסקי:>
לא הצלחנו. כל סטודנט מדקלם את זה.

<אביבה חלבי:>
אביבה חלבי, התאחדות מרכזי הגישור והדיאלוג בקהילה. אני אגיד שבתקופה שהייתה רבקה תורן ביחידת הגישור של הנהלת בתי המשפט אנחנו העברנו, כל המרכזים בקהילה שקיבלו תיקי תביעות קטנות, דיווחים שנתיים עם אחוזים – כמה הסכם, כמה סירוב, כמה היה גישור ללא הסכם וכולי.
<היו"ר ניסן סלומינסקי:>
למה רק לרבקה תורן ולא כדבר קבוע?
<אביבה חלבי:>
זו יחידת הגישור והנהלת בתי המשפט. 

<היו"ר ניסן סלומינסקי:>
אני צוחק. את הדגשת שכשהיא הייתה.

<אביבה חלבי:>
היא פרשה וכרגע יש לה מחליפה חדשה. אנחנו נשמח להעביר - - -
<היו"ר ניסן סלומינסקי:>
זה מה שאני רוצה להגיד, שתמשיכו להעביר את זה הלאה. 

<ברק לייזר:>
אתם תידרשו להעביר.
<אביבה חלבי:>
אנחנו מוכנים וזה קיים, בשמחה. זה רק בלחיצת כפתור. 
<גלית סנה לוריה:>
גלית סנה לוריה, לשכת עורכי הדין. יש לי שלוש שאלות. דבר אחד לגבי מה שאמרת, שאת רוצה להעביר, אתם רוצים לפתוח את זה למגשרים שעברו פרקטיקום, שיוכלו להמשיך לקבל תיקים ישירות מתביעות קטנות. איך בפועל הביצוע של זה ייעשה – האם רק דרך מרכזי הגישור, או שאפשר להירשם ישירות? מכיוון שאם מנווטים את זה אך ורק דרך מרכזי הגישור, נוצרת בעיה. קודם כל, מרכזי גישור מסוימים נדרשו לבטח את המגושרים שלהם וחלק הפסיקו את העבודה מולכם נוכח הדרישה הזאת כיוון שלא היה גוף שייקח על עצמו מבחינה כלכלית את הנושא הזה. זה דבר אחד. דבר שני, הרבה מאוד מגשרים הם עורכי דין. עורכי הדין – יש להם ביטוח אישי שלהם, האם הם יכולים לפנות ישירות לתביעות קטנות ולקבל את התיקים האלה כדי שהם לא יצטרכו לעבור דרך מרכזי גישור שינווטו את זה? או שאתם הייתם דורשים מהלשכה לרכז את הדבר הזה, ואז זה דורש איזושהי היערכות מאתנו. איך בפועל הדבר זה ייעשה, כי אנחנו מעוניינים מאוד לאפשר לעורכי הדין המגשרים לעשות את ההתנסות הזו של תיקים משישה עד 15 כדי שיצברו את הניסיון הראוי לעבוד עם בתי המשפט. זו שאלה אחת. 
<היו"ר ניסן סלומינסקי:>
וגם שיוכלו לתרום לקהילה.
<גלית סנה לוריה:>
וגם שיוכלו לתרום לקהילה, ויש רצון כזה.

<נטלי לוי:>
אני אענה דבר-דבר. לגבי מרכזי גישור, רשימת המגשרים בטיוטת התקנות כרגע היא רשימה פרסונלית לחלוטין, אין בה אזכור למרכזי גישור, למעט אם אתה רוצה לפרסם את זה בפרטים שטעונים פרסום באתר האינטרנט של בתי המשפט. כרגע אנחנו כבולים בתנאים של הקול קורא שפרסמנו ב-2001, ולא רצינו לעשות יותר מדי זעזועים בתקופת הביניים, ולכן אנחנו כבולים בתנאים שנקבעו שם. הכוונה במרכז גישור היא לצבר של חמישה מגשרים. כלומר, יכולים לבוא חמישה מגשרים שהם בוגרי פרקטיקום, להגיד שיש להם איש קשר ולקבל תיקים מהנהלת בתי המשפט. הם לא חייבים לעבור למרכז גישור מאותם 40 מרכזי גישור קיימים, ולעבור את המשוכות שם בתביעות קטנות. 
<היו"ר ניסן סלומינסקי:>
לדוגמה, אם פה עומד ארגון לשכת עורכי הדין, שהוא גוף ענק ועוצמתי שיש לו פעילות גדולה, והוא אומר אני מוכן לעשות את זה ויש לי 200 או 300, למה - - -
<נטלי לוי:>
היא דיברה על המקרה ההפוך, היא רצתה לתת מענה לפרט. הפרט יצטרך - - -
<היו"ר ניסן סלומינסקי:>
לא, היא רצתה שיופנו אליהם והם יעבירו את זה לעורכי הדין שלהם. 
<גלית סנה לוריה:>
לא, אני אדגיש. היום רוב העבודה בגישור מול בתי המשפט נעשה פרטני-שמי. כל מגשר לוקח את האחריות על התיקים שלו, על ההצלחות שלו וכולי. אנחנו חושבים שבאותה הדרך, כמו שזה נעשה בתיקי בית משפט השלום, העליון, המחוזי, כך זה ייעשה גם בתביעות קטנות, שאדם פונה שמית ישירות, מפנים אליו את התיק והוא ינהל את זה ישירות ללא צורך בגוף ביניים, זה נראה לנו פשוט מיותר. או להגיד להם תתאגדו חמישה אנשים ביחד ותיגשו לבית המשפט, זה נראה לנו בהחלט לא נכון.
<נועה ברודסקי-לוי >
זה גם לא עולה מהתקנות. 
<גלית סנה לוריה:>
זו הכוונה? אם זו הכוונה, מצוין.

<נועה ברודסקי-לוי >
לפי התקנות זה אמור להיות שמי. 
<לירון בנית ששון:>
נכון, תהיה רשימה של תביעות קטנות, ואם נכללת ברשימה הזאת, תוכל לקבל תיקים לתביעות קטנות.
<גלית סנה לוריה:>
אז זה ייפתח לגמרי.
<לירון בנית ששון:>
זה ייפתח לגמרי.

<גלית סנה לוריה:>
וזה יאפשר את ההתנסות הזו. זו הערה שלנו.

<ברק לייזר:>
אבל גברתי יודעת שהיום מכון ההכשרה של לשכת עורכי הדין מקבל מאתנו תיקים - -

<גלית סנה לוריה:>
לפרקטיקום.

<ברק לייזר:>
- - לצורכי פרקטיקום, תביעות קטנות.
<גלית סנה לוריה:>
לפרקטיקום. אבל אנחנו לא מדברים על הפרקטיקום. אני מדברת על הדלתא הזאת, שהיא מאוד משמעותית.
<נטלי לוי:>
לשכת עורכי הדין נמצאת בשני המאגרים – גם במאגר של מרכז גישור, וגם במאגר של פרקטיקום. 
<גלית סנה לוריה:>
אנחנו יודעים. אנחנו היינו רוצים שבמקום להפעיל צוות של מזכירות שיחלקו תיקים ויעקבו אחרי זה, שאנשים יפנו ישירות. אנחנו גוף גדול מאוד עם המון מגשרים.
<ברק לייזר:>
זו הכוונה.
<גלית סנה לוריה:>
מצוין. הערה שנייה, האם כשאתם תאמצו את הנושא של הכשרה כללית בגישור, מכון שמכשיר, תאמצו את מה שכתוב בדוח גדות לגבי גופים שכבר קיבלו היתר דאז כדי שלא נצטרך לעבור שוב את כל המסלול? כי אנחנו גוף שמכשיר אלפי מגשרים בכל שנה. האם צריך יהיה לעבור עוד פעם את כל המשוכות, או שאתם תאמצו את מה - - - 
<לירון בנית ששון:>
אפשר לקחת - - - העבר, כלומר מי שרכש כבר השכלה לפני המועד - - -
<גלית סנה לוריה:>
לא מי שרכש, לגבי מכון ההכשרה. קראתי את ההערות לגבי דור המדבר לגבי מגשרים. אני מדברת על מכון ההכשרה. האם תאמצו את דוח ועדת גדות?

<היו"ר ניסן סלומינסקי:>
מה, לבדוק את מכון ההכשרה?

<גלית סנה לוריה:>
את הקורסים. לא להתחיל מחדש את כל התהליכים. כי אנחנו למשל גוף שמעביר עשרות הכשרות בכל שנה, גוף שאושר על-ידי ועדת גדות, עומד בכל הקריטריונים. השאלה אם צריך להתחיל את כל תהליך האשרור מחדש, גופים שכבר אושרו? יש בארץ מספר רב של גופים שכבר אושרו והם פועלים 20 שנה, 15 שנה. מה הכוונות לגבי הגופים האלה, האם תאמצו את הלכות דור המדבר גם לגופי ההכשרה האלה?
<נטלי לוי:>
חלק מהסמכויות של הוועדה המייעצת יהיו להידרש לנושא של תכניות הכשרה, לריענון שלהן, לבדוק שהן עדכניות והן עונות לאמות המידה שתקבענה על-ידי הוועדה המייעצת. זה משהו שייקבע בעתיד ולא כרגע. אין הוראת מעבר לגבי תכניות הכשרה וגופי הכשרה. 

<גלית סנה לוריה:>
אנחנו נבקש, בשביל להקל עליכם וזה יזרום, אחרת זה ייתקע שנים.
<היו"ר ניסן סלומינסקי:>
כשנאשר את החוק הזה, יכול להיות שיהיו שינויים בדרישות לגבי המכונים שלא היו עד 2008 או ועדת גדות. יכול להיות שיהיו, ואם יהיו, ודאי שיצטרכו לבדוק את המכונים שאכן הם הפנימו את זה והם פועלים לפי זה. תמיד טוב אחרי תקופה ארוכה לבדוק, כי לפעמים בשגרה אתה מתחיל לזייף או לפספס.
<גלית סנה לוריה:>
אנחנו מבקשים שלא רק המכונים, אלא גם המדריכים. הערנו את זה גם בשבוע שעבר, כדי שלא ייצא מצב שמאשרים מכון ומחליפים את המדריכים בשם איזשהו מכון. כי מה שחשוב זה איכות ההדרכה, והאנשים שם מעבירים את ההכשרות עצמן מניסיון שהם צברו. 
<נועה ברודסקי-לוי >
אני חייבת להגיד, זה באמת עלה בדיון הקודם, זה היה בסוף הדיון ולא ממש קיבלנו את זה. אני חושבת שזה מעבר להסמכה שיש לנו פה לקבוע את התנאים של אותם מכונים מי יוכל להעביר שם את ההדרכות. אני לא בטוחה שזה משהו שנכון לקבוע בתקנות.
<מיקי ליכטנשטיין:>
למה?

<נועה ברודסקי-לוי >
עוד פעם, ההסמכה כאן היא לקבוע את רשימת המגשרים. אני חושבת שזה צעד רחוק מדי להגיד מי מדריך במכונים.
<היו"ר ניסן סלומינסקי:>
אבל מי מדריך את המגשרים?

<גלית סנה לוריה:>
זה במהות של העניין.
<היו"ר ניסן סלומינסקי:>
אני חושב שכן. מה הפירוש? את רוצה לקבוע את המגשרים, אבל כל מי מחנך אותם את לא רוצה להסתכל.
<מיקי ליכטנשטיין:>
מי מחנך אותם להיות מגשרים בבית המשפט.

<נועה ברודסקי-לוי >
אמרנו כבר שהוועדה המייעצת תוכל לקבוע קריטריונים לקורסים שצריכים לעבור. להגיד גם שם מי יכול להתקבל לעבודה ולהעביר את ההכשרות, זה נראה לי - - -
<היו"ר ניסן סלומינסקי:>
זה דבר פשוט שכן. 

<גלית סנה לוריה:>
יש כבר הנחיות שעבדו לפיהן לפני שמונה שנים, שממש מפורט מה הדרישות ממדריך, מה הדרישות מעוזר מדריך. זה משהו שכבר קיים בהנהלת בתי המשפט שנים ועל-פי זה נרשמו - - -
<מיקי ליכטנשטיין:>
בדוח גדות, לא בתקנה.
<גלית סנה לוריה:>
אבל גם אחרי דוח גדות יצא עוד דוח שפירט עוד יותר את הדרישות לגבי מדריכים ומכשירים. אתם יכולים לאמץ את זה כבר משם.

<היו"ר ניסן סלומינסקי:>
אני מניח שכן. אם אנחנו רוצים שיכשירו, לא מספיק שיש מכון יוקרתי אם בתוכו אין מחנכים טובים שיכולים לעשות, זה לא טוב. אם יש בדיקה ויש קריטריונים לגבי איך צריכים להיות המנחים, כמו מורים – אתה רוצה שהתלמידים יקבלו חינוך טוב, אז יש דרישות על המורים. גם פה אני מניח שכן יהיה, ואני מניח ממה שאני שומע שיש את זה, נצטרך לקראת הסוף לראות איך אנחנו מאמצים את זה, אולי לא צריך, אולי זה יצא בנפרד וזה מחייב גם בלי קשר אלינו. 
<נטלי לוי:>
טוב, נוסיף עוד משהו. קודם כל, אנחנו חושבים שחשוב לאשר את המדריכים כי הם הגורם הקריטי. במסגרת אישור תכניות הכשרה עד 2008 אושרה תכנית הכשרה עם סגל הדרכה לאותה תכנית. מעבר לזה, אישור שמי של מדריך יאפשר את אותה חניכה שאתם מבקשים שתהיה. מגשר שיוכל לעבור תהליך הכשרה פרטני עם מדריך, אם האישור היה שמי, הוועדה המייעצת לא תצטרך להידרש אם ההכשרה הזאת עומדת באמות המידה או לא עומדת באמות המידה. מרגע שמישהו סומן כמדריך, ממילא הוא יכול לאמן מגשרים חדשים שנכנסים לעולם הגישור. זה ייתן מענה לשני הצרכים.
<היו"ר ניסן סלומינסקי:>
בלשכת עורכי הדין למשל, מאמן אצלכם צריך לעמוד בקריטריונים מסוימים, או שכל עורך דין יכול להיות מאמן?
<נועה ברודסקי-לוי >
כל עורך דין אחרי חמש שנים.

<גלית סנה לוריה:>
מבחינת מי שמכשיר היום בהכשרות הגישור בלשכת עורכי הדין?
<היו"ר ניסן סלומינסקי:>
לא בגישור. אני מדבר על מאמן.

<גלית סנה לוריה:>
מאמן של מתמחים בכלל? 
<היו"ר ניסן סלומינסקי:>
של מתמחים.

<גלית סנה לוריה:>
של עורכי דין מתמחים בכלל?

<היו"ר ניסן סלומינסקי:>
כן. 

<גלית סנה לוריה:>
יש כללים, בוודאי.
<היו"ר ניסן סלומינסקי:>
יש כללים. לא כל עורך דין יכול להיות מאמן.
<גלית סנה לוריה:>
זה עניין של שנים. יש ותק של שנים.

<היו"ר ניסן סלומינסקי:>
רק ותק?

<נועה ברודסקי-לוי >
זה אחרי חמש שנות ניסיון. אחרי חמש שנות ניסיון אפשר לעסוק בגישור.

<גלית סנה לוריה:>
ויש פיקוח על זה. מגישים בקשה לפי התקנות שנדרשות, עם ותק של שנים, יש על זה פיקוח, צריך להגיש דיווחים. הערה שלישית, ברשותכם, למה שנאמר קודם. לגבי השמות שביקשת לא להגיד שמות משפחה. יש חשיבות גדולה מאוד לניטרליות של המגשר. חשוב שמגשר יקבל את השמות ולו למראית הניטרליות – אני לא מכיר אותך, אני כן מכיר אותך. את ביקשת להעביר שמות פרטיים ולא שם משפחה כאופציה לשמירה על הפרטיות.
<נועה ברודסקי-לוי >
יש שלב שאם מגיעים אליו ומגלים שיש ניגוד עניינים, בפירוש הוא לא יכול - - -
<גלית סנה לוריה:>
הוא צריך לדעת את זה מראש. הוא צריך לדעת את זה מראש. הוא לא יכול לקבל רק שם פרטי כי אז הוא לא יודע מראש אם יש ניגוד עניינים או לא. 
<מיקי ליכטנשטיין:>
אז יש - - -על עצם קבלת המינוי. הוא לא יכול לקבל על עצמו.
<גלית סנה לוריה:>
הוא לא יכול לקבל על עצמו, ודאי. לכן חשוב לדעת את השמות מהראש.

<נועה ברודסקי-לוי >
אני חושבת שבעלי הדין שמקבלים את השם של המגשר יוכלו להפנות את תשומת לבו אם הם מכירים מראש.
<גלית סנה לוריה:>
אבל אם צד אחד מכיר מראש, הוא ישמח שילכו אליו, והשני לא יודע את זה. לכן אני חושבת שאין מנוס.
<נועה ברודסקי-לוי >
ברגע שהוא יוצר אתם את הקשר, אני מניחה שבשיחת הטלפון הראשונית אם הם מסכימים להגיע להליך גישור, אמורים לעלות כבר הפרטים הנוספים, וכמובן שהוא לא אמור לגשר אם הוא בניגוד עניינים.
<גלית סנה לוריה:>
צריך לדעת את השמות מראש. אני לא חושבת שיש לזה איזושהי חלופה.
<אורת בנימיני:>
לעתים, גם כדי לאתר אדם, מספרי טלפון משתנים. רק בשביל לאתר את אותו אדם שנמצא על ההפניה, בשביל לפנות אליו את הפנייה הראשונית ולהציע לו את האופציה של הגישור, אתה צריך פרטים.
<היו"ר ניסן סלומינסקי:>
את יוסי לא תצליחי לאתר, אבל את יוסי כהן בטוח תצליחי לאתר.

<אורת בנימיני:>
את יוסי כהן מרחוב ככה וככה וטלפון ככה וככה.

<נועה ברודסקי-לוי >
יש לי עוד שאלה לפני שאנחנו עוברים הלאה, ואחר-כך יש לי שאלות לגבי הקריטריונים הקודמים. נפתח כבר בדיון על זה ואחר-כך נחזור. רציתי לשאול – להערכתכם, כמה זמן לוקח לצבור ניסיון כזה של 15 תיקי גישור עד שמגשר בתביעות קטנות יוכל לקבל מספיק תיקים?
<ברק לייזר:>
קשר להעריך.
<היו"ר ניסן סלומינסקי:>
תלוי, יש אחד שיכול להשיג את זה בשבועיים אם יש לו אחד אחרי השני, ויש אחד שיעשה את זה בכמה שנים.
<נטלי לוי:>
אם אדם יסתמך על המשאב שאנחנו מעמידים לרשותו, זה בין שנה לשנתיים שאפשר לצבור ניסיון מעשי של 15 גישורים. זו תקופה סבירה כדי לעמוד באמות מידה כדי להיכנס לרשימה של מגשרים, לשיטתנו.
<ברק לייזר:>
זה למעשה תשעה גישורים.
<נטלי לוי:>
תשעה מעבר להתנסות.
<נועה ברודסקי-לוי >
וההערכה שלכם היא שבשנה-שנתיים אפשר להגיע לתשעת הגישורים הנוספים האלה?
<נטלי לוי:>
כן, לא יותר. 

<נועה ברודסקי-לוי >
לא, זה לא מעט זמן. זו תקופה.
<אורת בנימיני:>
אפשר לעשות את זה גם בפחות, זה עניין של מוטיבציה.
<היו"ר ניסן סלומינסקי:>
בטח שאפשר לעשות את זה בפחות. אפשר גם מיום ליום אם הוא מוכשר.

<נועה ברודסקי-לוי >
השאלה כמה תיקים הם מקבלים, זאת השאלה. זה עולה מתוך השאלה שלנו כמה תיקים מופנים לעומת כמה מגשרים שיהיו בתביעות הקטנות וכמה זמן הם - - -
<אורת בנימיני:>
תגיד לך אביבה, שמכירה את התחום הזה היטב, שמרכזי הגישור הקהילתיים מקבלים הרבה מאוד פניות שאינן תלויות בבתי המשפט, של סכסוכי שכנים וסכסוכים בין נותני שירותים בקהילה. זאת אומרת, אני חושבת שבמשך שנים התחום מתנהל בצורה שאנשים שזה בלבם ובדמם ורוצים להפוך את זה למקצוע או לעיסוק מרכזי, שאלה האנשים שאת רוצה שיהיו ברשימה הזאת, מוצאים את הדרך, כמו בכל מקצוע אחר, להתקדם ולהגיע לגישורים האלה. 

<נועה ברודסקי-לוי >
החשש שלנו היה שברגע שתהיה רשימה, פלוס זה שיש מחשבות להרחיב את המהו"ת, וגם במשפחה שזו כבר הפניה שנעשית של הרבה יותר מקרים דרך יחידות הסיוע, שהשוק ישתנה במובן הזה שיכול להיות שיהיה קשה יותר לצבור ניסיון אם אתה לא ברשימה אחרי שהרשימה הזאת תתגבש. לכן השאלות האלה באות מהמקום הזה, לוודא שגם אחרי יצירת הרשימה הזאת וגם אם תורחב המהו"ת, עדיין יהיו מספיק תיקים שיגיעו בדרך הזאת ומי שראוי ונכון יקבל מספיק תיקים לצבור את הניסיון הזה.
<אורת בנימיני:>
אני חושבת שצריך לזכור שככל שהגישור יהפוך ויהיה עיסוק מקצועי יותר, כך גם יהיה לזה אפקט על אותם גישורים שלא מתחילים בבתי המשפט, כשאנשים יכירו את הכלי הזה, תהיה להם חוויה טובה מהכלי הזה, ויפנו סכסוכים עוד לפני בית המשפט, או לפחות לא רק ביזמת הנהלת בתי המשפט. אני חושבת שזה אחד הדברים - - -
<היו"ר ניסן סלומינסקי:>
בקהילה ודאי שזה יהיה כך. נתקדם.

<לירון בנית ששון:>
"(6)
הוא עמד בהערכה מקצועית". 
בהמשך להערה שהייתה בדיון השני בנושא הריאיון האישי, אנחנו מציעים להוסיף כבר כאן, אם זה מקובל, שייאמר: "הוא עמד בהערכה מקצועית ובריאיון אישי; ריאיון אישי יכול וייערך רק למי שעמד בהצלחה בהערכה המקצועית".
<היו"ר ניסן סלומינסקי:>
מי עושה את ההערכה המקצועית?

<קריאה:>
מה היא כוללת?

<לירון בנית ששון:>
זה יהיה ככל הנראה גוף חיצוני שהוא זה שיבצע את ההערכה הזאת.
<היו"ר ניסן סלומינסקי:>
עבור מי?

<לירון בנית ששון:>
עבור יחידת הגישור.

<היו"ר ניסן סלומינסקי:>
והריאיון האישי יהיה גם עם אותו גוף?

<לירון בנית ששון:>
עדיין לא הוחלט.

<ברק לייזר:>
עדיין לא נקבע.
<היו"ר ניסן סלומינסקי:>
אם זה יהיה עם אותו גוף, אז מה זה הערכה מקצועית וריאיון אישי אם אותו אדם עושה את זה?
<לירון בנית ששון:>
בכוונה עשינו את ההפרדה הזאת כי אנחנו לא רוצים מראש לומר שנראיין את כולם. רוצים לאפשר גמישות ולראיין רק את מי שעבר את השלבים.
<היו"ר ניסן סלומינסקי:>
כמה יש ביחידת הגישור?
<ברק לייזר:>
כמה עובדים? הכוונה היא שיהיה גורם ממונה בכל מחוז, נטלי, וצוות אדמיניסטרטיבי, והיא נעזרת ביועצים מן החוץ.
<היו"ר ניסן סלומינסקי:>
זאת אומרת, היחידה הזאת למעשה לא קיימת. אין יחידה כזאת שיכולה לעשות משהו.
<קריאה:>
היא מאוד קטנה.
<היו"ר ניסן סלומינסקי:>
אתם מסתייעים בגורמים חיצוניים. אבל כיחידה – אתה אומר לי 15 איש שיכולים לראיין, יכולים לעשות הערכה אישית, אתה אומר שאין.
<ברק לייזר:>
אין היקפים כאלה. אבל יש תהליך דומה מאוד למשל בגיוס לשירות המדינה, שיש מכון הערכה. 
<נועה ברודסקי-לוי >
עדיין, ועדת בוחנים נעשית בדרך כלל על-ידי המשרדים. בדיוק על זה אנחנו מדברים, על הריאיון האישי.
<ברק לייזר:>
התרשמות בין-אישית יש גם במסגרת תהליך הקליטה במכון החיצוני. בסופו של דבר נקלט עובד באמצעות ועדת בוחנים, אבל יש מוטיב של פגישה בלתי אמצעית של המועמד במכון ההערכה.
<נועה ברודסקי-לוי >
מה שאנחנו העלינו גם בדיונים הקודמים, שהריאיון האישי, אנחנו חושבים שצריך להיות על-ידי הנהלת בתי המשפט - - -
<היו"ר ניסן סלומינסקי:>
חשבתי שיש שם צוות. 

<ברק לייזר:>
זה עניין של משאבים.
<היו"ר ניסן סלומינסקי:>
חשבתי שיש שם צוות. אנחנו בונים כל הזמן על הוועדה הזו, בסוף מתברר שהוועדה הזאת היא רק בן אדם אחד.
<ברק לייזר:>
לא, אדוני, תבחין בין הוועדה המייעצת לשרת המשפטים, שזה גוף אחר, לבין יחידת הגישור, - - 

<היו"ר ניסן סלומינסקי:>
לא, יחידת הגישור.

<ברק לייזר:>
- - שזו יחידה בהקמה. הוקצו לנו כבר המשאבים, זו יחידה בהקמה, יש בקרוב מכרזים שמתפרסמים. 
<היו"ר ניסן סלומינסקי:>
כמה אנשים היא תכיל?

<ברק לייזר:>
היא תכיל כשמונה אנשים. סדר גודל של שמונה אנשים.

<היו"ר ניסן סלומינסקי:>
על אלפים.

<ברק לייזר:>
אנחנו נשמח אם תצא קריאה מאדוני להקצות משאבים נוספים. 
<נועה ברודסקי-לוי >
יש חשיבות גדולה – לפני שמפנים בעלי דין מטעם בית המשפט למגשר, אני חושבת שמישהו מטעם הנהלת בית המשפט צריך לראות אותו. 
<נטלי לוי:>
ברור שיש לנו עניין לפגוש באופן בלתי אמצעי כל מועמד שנכנס לרשימה שלנו, זה מה שנעשה במכרז האחרון של מגשרי המהו"ת, וזה ניבא יותר טוב את כישורי הגישור של המועמד. אנחנו לא רוצים להתחייב עכשיו, אבל תהיה אפשרות לעשות את זה באמצעות התקשרות עם יועצים, ואז אתה מתקשר עם יועצים לראיונות, ואלו יועצים שאנחנו עובדים אתם באופן מתמשך למעלה מעשר שנים. לא רוצים לכבול את עצמנו כי אנחנו לא יודעים לאמוד בצורה מדויקת את הכמויות. אנחנו לא יודעים אם יהיו 400 מועמדים או 900. ככל שיהיה באפשרותנו - - -
<היו"ר ניסן סלומינסקי:>
נטלי, למה לא נגיד שהייעוץ שלנו, של ועדת החוקה הוא זה שיהיה אחראי על הכול? כי בין כה וכה הוא יפנה לגוף חיצוני שיעשה את כל העבודה, אם אתם לא עושים את כל העבודה ואין לכם את הכוח לעשות את זה, אין לכם כוח אדם ואתם פונים לגוף חיצוני, מה המיוחד בכם? אני יכול לקחת כל גוף אחר אם בין כה וכה הגוף החיצוני הוא זה שקובע.
<נטלי לוי:>
הידע המקצועי. אנחנו נקבע את המיומנויות ואת הכישורים המקצועיים שצריכים לאתר באותו הליך.
<היו"ר ניסן סלומינסקי:>
אתם תקבעו את זה. קבענו בחוק נניח, נגמר. מעכשיו אין לכם כבר שום יתרון, אז ניתן לנועה או למישהו אחר לרכז את זה, היא תפנה לגוף חיצוני, אולי אפילו גוף חיצוני שאתם פניתם אליו, והוא יעשה את זה בין כה וכה. אני כל הזמן הבנתי, בגלל החשיבות של העניין ובגלל שעכשיו יש גם חובה בחוק, שיש לכם מערכת מסוימת של X אנשים שאחרי שהגוף החיצוני יעשה את המיונים – נניח שהם לא יוכלו להיפגש עם כל האלפים שאולי יפנו – הוא יעשה את הריאיון והוא יקבע את האנשים שמית, ואז יש יתרון לגוף שנמצא אצלכם. אם הגוף שלכם לא קיים ולא נמצא, אז אין לו שום יתרון, אפשר לתת את זה לכל גוף אחר.
<ברק לייזר:>
אדוני, היועצת המשפטית העירה הערה נכונה. צריך להבחין בין שני שלבים – שלב הקמת המאגר, שאז תהיה מסה של מועמדים, לבין התהליך באופן שוטף, שאז באופן טבעי יש תוספת שהיא יחסית קטנה של מגשרים, ואז אני מניח שאנחנו נוכל לעשות את זה כי היקף המועמדים לא יהיה משמעותי מאוד. נראה לי שבשלב הקמת המאגר, שאנחנו מעריכים שיהיו מאות של אנשים – מה גם שנרצה להעמיד את המאגר זמין כמה שיותר - - - 

<היו"ר ניסן סלומינסקי:>
אז יהיה לכם כוח אדם?
<ברק לייזר:>
אתה מדבר על השוטף?

<היו"ר ניסן סלומינסקי:>
בהקמה. בהקמה. 

<ברק לייזר:>
לא. בהקמה, אנחנו מניחים שנצטרך להסתייע בגורם חיצוני.
<היו"ר ניסן סלומינסקי:>
גורם חיצוני.

<נועה ברודסקי-לוי >
אנחנו מפנים בעלי דין בבקשה מטעם בית המשפט, זה קשה, יחידת הגישור - - -
<היו"ר ניסן סלומינסקי:>
אני בניתי כאן יחידה עוצמתית עם אנשי ניסיון שיכולים לקבל אחריות - -
<ברק לייזר:>
הלוואי.

<היו"ר ניסן סלומינסקי:>
- - ובסוף זה שלד.
<ברק לייזר:>
הלוואי. חסר לנו פה אגף התקציבים במשרד האוצר. הלוואי. מה גם שעניינית, אין צורך בהיקף כזה של אנשים באופן שוטף. יכול להיות שאפשר יהיה לייצר איזושהי התגייסות. בלשכה המשפטית שלי יש 20 עורכי דין. יכול להיות שאפשר יהיה לייצר איזושהי התגייסות מסוימת, אבל הנחת המוצא שלנו היא שנצטרף להסתייע - - -
<היו"ר ניסן סלומינסקי:>
אתה אומר שאתה יכול לנדב כמה אנשים. אם יש בכל שנה – לשכת עורכי הדין, כמה היו בטקס השנה, 3,000? 

<קריאה:>
מוסמכים?

<היו"ר ניסן סלומינסקי:>
כן.

<ברק לייזר:>
כן, אבל לא כולם ירצו לעסוק בגישור.
<פנחס מיכאלי:>
בשני המועדים ביחד, 3,000.
<היו"ר ניסן סלומינסקי:>
3,000 בכל שנה. רק שתבין, זה הולך וגדל. בשנה שעברה - - -

<קריאה:>
לא כולם - - -

<היו"ר ניסן סלומינסקי:>
רגע, אני לא אמרתי שיבואו 3,000 אליהם, אז כל מערכת המשפט לא תעמוד. אבל אחוז מסוים מתוכם. חלק מעורכי הדין בונים על זה שהם יעסקו בגישור. אני מדבר רק על עורכי הדין, אני לא מדבר על אחרים אפילו, אני לא מדבר על ארכיאולוגים שיכולים. אני מדבר רק על עורכי הדין, 3,000 בשנה, אפילו אם 10% מתוכם ילכו לגישור, ואם הגישור יתפשט – חוץ מזה, הם ירצו גם מגשר וגם עורך דין. זה לא מפריע לו להיות גם עורך דין וגם מגשר. גם בחיים השוטפים, בכל שנה, אם הגישור יתרחב ויהיה חיוב, יהיו מספרים. זה לא שיבואו שניים-שלושה בכל שנה, לא בטוח. לעורכי דין כבר אין עבודה כעורכי דין, אז הם ילכו לגישור. 
<אביבה חלבי:>
יש לי שאלה. ההערכה מדבר על מהו"ת או גם על תביעות קטנות?
<לירון בנית ששון:>
הערכה מקצועית? לא, אין תביעות קטנות. 
<היו"ר ניסן סלומינסקי:>
שם יוצרים את הניסיון.
<גלית סנה לוריה:>
אנחנו נשמח לשתף אתכם. לאורך השנים בוועדות ההסמכה, גם של אגודת המגשרים לישראל ההיסטורית משנת 2000, וגם בלשכת עורכי הדין נדרשנו לשאלה הזו של חשיבות של הערכה מקצועית, ואנחנו אתכם בעניין הזה שיש חשיבות למפגש האישי, לראות את הכישורים כמו שאמר כבודו. 
<היו"ר ניסן סלומינסקי:>
אתם אתנו, לא אתם. הם עושים את זה חיצוני, אנחנו עושים את זה אישית.

<גלית סנה לוריה:>
לא, לא, לא הם עושים עבודה יפה מאוד בסינון למהו"ת. יש להם הרבה ניסיון, אנחנו סומכים את ידנו. אבל מדובר על מסות כאן. ההתרשמות האישית, כמו שאמרת – או שיש או שאין. מדיונים שאנחנו ערכנו בלשכה על הנושא הזה, אנחנו חושבים שהחשיבות היא לראות אדם עושה סימולציה. לריאיון אישי אין כל כך משמעות כמו לראות אותו בפועל עושה סימולציה. רעיון שעלה לנו, ורצינו לשתף אתכם – לראות אדם עושה סימולציה זה המון זמן, אלו משאבי זמן מטורפים, לקחת מדריכים שיצפו וייתנו משוב. אבל זו הדרך שכדאי להתרשם באמת. אז חשבנו אולי להציע אפשרות שאנשים יסריטו את עצמם עושים סימולציה, למרות שזה מפיל עול גדול על המגשרים להפיק שני חברים שישחקו צדדים והם עושים את הגישור. ואז את מקבל קלטות מאנשים ונותן לוועדה. כי אחרת איך תתגברו על המסות האלה? אלו משאבי כוח אדם אדירים לשבת ולראות שעה סימולציה של מגשר אחד, או חצי שעה של סימולציה. זה כוח אדם אדיר. מעבר לזה, הכנו בזמנו איך לבחון ולקבל ציון על מבחני סימולציה, מבחן אמריקאי של דירוג של כל מיני תכונות שאנחנו רוצים. אנחנו נשמח לשתף אתכם אם זה משהו שתרצו לראות, את העבודה שעשינו בזמנו.
<היו"ר ניסן סלומינסקי:>
בקיצור, אתם תהיו מוכנים להיות הגוף החיצוני שהם יפנו אליכם.
<גלית סנה לוריה:>
הצעה נוספת היא – כתוב פה בכל כמה שנים לעשות הערכה מחדש. תרדו מזה, לא תעמדו בזה. ברגע שאדם עבר את ההערכה המקצועית הראשונה – תעשו איזשהו חידוש רישיון עם תנאים קלים, אבל להתחיל לעשות הערכה מקצועית לכל מגשר בכל חמש שנים, זה נראה לנו משהו שאי-אפשר לעמוד בו מבחינה טכנית. זה לא קיים בשום מקצוע.
<היו"ר ניסן סלומינסקי:>
לא, אני אגיד לך, במסגרת הרעיון שאנחנו שואפים אליו, שגם כל שופט יעבור הערכה מחדש בכל כמה שנים, אפשר להכניס את זה שכל מגשר יעבור הערכה בכל כמה שנים מחדש.
<גלית סנה לוריה:>
אבל טכנית, אין כוח אדם. יש פה קבוצה נפלאה ואין להם את היכולת לעשות את זה לאלפי מגשרים.
<היו"ר ניסן סלומינסקי:>
אני מציע לשופטים גם. גם על השופטים. באותה מסגרת שנעשה לשופטים, אנחנו נעשה את זה גם על זה. אם הם יסכימו על השופטים, אני מוכן לעשות את זה על המגשרים גם כן.
<פיליפ מרכוס:>
השופטים עומדים במבחן בכל יום על-ידי ערכאת המשפט לערעורים. שתנוח דעתך.
<ברק לייזר:>
אדוני, אולי לחזור לנושא שיחתנו. יכול להיות שאפשר להתחייב שאנחנו, עובדי המדינה, נערוך ריאיון אישי ביחס למגשרים שייכנסו למאגר המהו"ת. זאת אומרת, לכל אותם מגשרים שיקבלו באופן יזום מהמערכת תיקים שהצדדים יהיו מחויבים להתייצב, שם אנחנו נוכל אולי להתחייב שהראיונות יבוצעו על-ידנו.
<היו"ר ניסן סלומינסקי:>
זו כבר התקדמות, זה חשוב מאוד. כן גברתי.

<מיכל לנדאו:>
עורכת דין מיכל לנדאו מארגון המגשרים בישראל. אני רוצה לומר שהמסגרת של מגשרי המהו"ת היום היא מסגרת יחסית מצומצמת משום שהיו מכרזים ספורים שהסתיימו ב-2011. אני חושבת שצריך להיות ערים לכך שעכשיו תהיה איזושהי הצפה של הגשת בקשות. זה לא הולך להיות 100 או 50, זה הולך להיות אלפים. אני אישית מכירה אנשים שהם מגשרים במרכזים קהילתיים שכבר יש להם 50, 100 ויותר גישורים, שזה נהדר. זה אומר שגם מי שעושה 15 גישורים רק בתביעות קטנות לפי התקנות כבר יכול להיות מגשר בתיקים מחוזיים אוטומטית. יש משהו גם במדרג שצריך לשים לב אליו בהקשר של כמה מגשרים ניגשים לבחינות, להערכה הזאת. 

<ענת ענבר:>
ענת ענבר, משרד הרווחה, יחידות הסיוע. הערה לגבי מכוני הערכה שדיברו עליהם קודם שעושים היום עבור נציבות שירות המדינה – מרכזי ההערכה לא עובדים. אני צפיתי – כיוון שקלטנו היום גם עורכי דין וגם עובדים סוציאליים. הם עושים סימולציות, משחקי תפקידים, גם ראיונות אישיים, גם אבחון אישיותי. כמובן שוועדה מייעצת יכולה להתחבר אליהם, לתת את הקריטריונים ולהיעזר בהם גם לבניית הראיונות האישיים, וכמובן, לצורך האבחון. הם מקצועיים מאוד. אנחנו ראינו אחר-כך בוועדות מכרזים שההערכות שלהם היו מבוססות מאוד וטובות מאוד.
<גלית סנה לוריה:>
מה העלויות של דבר כזה?
<ענת ענבר:>
אני לא יודעת, אני חושבת שהעלות מושתת על האדם שמגיע, על הנרשם. 

<קריאה:>
כן, האגרה.

<גלית סנה לוריה:>
אבל האגרה היא 800 שקל, אם הבנתי נכון. זה מה שעולה כל תהליך האבחון?

<ענת ענבר:>
משהו כזה. זה יום שלם, זו הערכה של יום שלם. עושים את זה קבוצתי, זה לא אישי. חלק גדול קבוצתי. אלה הערכות מצוינות.
<מיכל לנדאו:>
השאלה היא אם אלה ההערכות שנכונות דווקא לדרישות.
<ענת ענבר:>
לכן הם פסיכולוגיים.
<גלית סנה לוריה:>
לנו זה נראה מחמיר מדי.
<היו"ר ניסן סלומינסקי:>
רבותי, לא כך. אני מקבל את דבריך, אבל אז אנחנו יכולים לחסוך למשרד המשפטים את הנושא של יחידת הגישור. לא צריך יחידת גישור. ממה שאת אומרת, ואם זה כך, שכזה גוף עוצמתי וטוב יכול לעשות את הכול, בכלל לא צריך יחידת גישור בהנהלת בתי המשפט. אני כל הזמן דמיינתי שאת החלק הזה עושים אותם אלה, והמיוחד שבהם, שהם נמצאים בבתי המשפט ומכירים את הכול. אבל אם מה שאת אומרת – ולהם אין כוח אדם, אז אולי אפשר לחסוך - - -
<ענת ענבר:>
הדוגמה שלי, שאני ישבתי ביום כזה במרכז גישור וצפיתי. אותו דבר היחידה של הנהלת בתי המשפט.
<מיכל לנדאו:>
הבעיה כרגע היא כוח אדם בהנהלת בתי המשפט.
<היו"ר ניסן סלומינסקי:>
אני יודע. יש שתי אפשרויות – או להגדיל אותם באופן משמעותי - -

<קריאה:>
לזה כולנו נשמח.

<היו"ר ניסן סלומינסקי:>
- - או לצמצם אותם באופן משמעותי וללכת רק על יחידה חיצונית. אבל ללכת על יחידה חיצונית והם יהיו באמצע, לא לכאן ולא לכאן – אני תומך בזה שנגדיל אתכם, אבל אם לא - - - 
<ברק לייזר:>
אדוני, נדמה לי שהאיזון שהצעתי - - -
<לירון בנית ששון:>
עיקר ההליכים יהיו - - - מהו"ת, ולכן - - -
<שירי לנג:>
רק לומר שליחידת הגישור יש עוד תפקידים. קודם כל, כל תנאי הסף האחרים, זה התפקיד של יחידת הגישור לבחון שהם באמת יתקיימו לגבי המועמד. בנוסף, בכל מה שקשור להפניית התיקים, יש כאן מעורבות פעילה מאוד של יחידת הגישור, היא אחראית על הפניית התיקים לבתי המשפט. רק הנושא של ההערכה המקצועית, כרגע מדובר שהיא תיעשה על-ידי גורם חיצוני. לגבי הריאיון, אנחנו נבחן את זה. 
<היו"ר ניסן סלומינסקי:>
הדברים נאמרו, תחשבו עליהם כדי שתהיה לנו תמונה כללית, כי כרגע התמונה לא מתחברת לי טוב. אבל בואו נמשיך ואתם תחשבו.
<גלית סנה לוריה:>
נשמח להוסיף שלדעתנו זה קצת מוגזם לקחת את כל המגשרים ולהעביר אותם יום שלם של מיונים. זה לא נעשה באף הפנייה של מומחים אחרים לבית משפט – לא לפסיכולוגים, לא לשמאים, לא לרואי חשבון. נראה לי שקצת נסחפנו בעניין הזה. 

<קריאה:>
ובוודאי לאנשים שכבר עושים את זה. 

<גלית סנה לוריה:>
ודאי לאנשים שכבר עושים את זה, לקחת אותם ליום כזה של מיונים – חבל על העלות.  זו נראית לנו היסחפות.
<היו"ר ניסן סלומינסקי:>
בואו נמשיך.

<יעל גרמן (יש עתיד):>
אני רוצה לשאול, ואני מתנצלת שלא שאלתי על כך קודם. אני משערת לעצמי שהשאלה עלתה, אני עדיין מבקשת תשובה. מדוע אנחנו מטפלים בתקנות כאשר לפתחנו החוק? אתה אמרת את זה. אני זוכרת שאתה אמרת. מדוע אנחנו עושים זאת? מדוע אנחנו לא ממתינים? אני מבינה שהחוק עומד לקבל את ה-פ"א בכל יום ואפשר להניח אותו ולקבל פטור מהנחה.
<נועה ברודסקי-לוי >
אין הצעת חוק ממשלתית בנושא הזה. 
<היו"ר ניסן סלומינסקי:>
אין לנו חוק, זו הבעיה. אין לנו עדיין חוק. עדיין אין לנו. אז יש שתי אפשרויות – אפשרות אחת להגיד - - -

<יעל גרמן (יש עתיד):>
אני מקדמת הצעה פרטית ששותפים לה כל כך הרבה אנשים. מדוע אנחנו רצים עם התקנות?
<היו"ר ניסן סלומינסקי:>
כי המציאות קיימת בשטח ואנחנו צריכים - - -
<יעל גרמן (יש עתיד):>
התקנות האלה מתחפשות לחוק. 

<היו"ר ניסן סלומינסקי:>
נאמר כך, מה שקורה היום הוא שמ-2008 זה הפקר, אין כלום. בוטל מה שהיה, ומוכרחים לעשות סדר. יכולנו להגיד להם אנחנו לא נדון בזה כל זמן שלא תביאו לנו הצעת חוק. כך היה צריך להיות אולי בהיגיון. אבל אז יכול להיות שייקח להם כמה שנים, ובינתיים השטח זועק וזה פרוץ. לכן אמרנו, אם יש לפחות את זה, בואו נעשה את זה כדי שלפחות נעשה סדר בשטח. כשיגיע החוק – אני יודע שזה הפוך ושזה מקשה עלינו, אבל השטח קיים, השטח פועל, רץ, אנחנו כאן מחייבים בגישור, במהו"ת. מחייבים. מישהו צריך לשלוט על כל המערכות האלה, ולכן אני אומר שזה מחוסר ברירה.
<יעל גרמן (יש עתיד):>
אתה יודע מה, כאשר יש איזושהי תכנית מתאר שעדיין לא אושרה – אני מדברת על חוקי התכנון והבנייה – ומגישים תכנית בניין עיר נקודתית, מנסים להתאים אותה לעקרונות של תכנית המתאר שלא יימצא שכאשר תבוא תכנית המתאר, תכנית הבניין הנקודתית לא תתאים לה. השאלה היא אם ישנם היום איזשהם עקרונות שאתם יכולים לומר, משרד המשפטים, שעל-פיהם החוק יהיה כדי שאנחנו לא נעשה עבודה שלאחר מכן נמצא שהיא מנוגדת, לפחות בחלקה, לרוח החוק. אני מרגישה מאוד לא נוח ללכת הפוך.
<היו"ר ניסן סלומינסקי:>
המציאות תהיה כנראה הפוכה, שהתקנות האלה והמציאות בשטח - -
<יעל גרמן (יש עתיד):>
היא תכתיב את החוק?

<היו"ר ניסן סלומינסקי:>
- - אני לא רוצה שיכתיבו, אבל ישפיעו הרבה מאוד על החוק.

<יעל גרמן (יש עתיד):>
אלו תקנות שמתחפשות לחוק למעשה.
<היו"ר ניסן סלומינסקי:>
ישפיעו הרבה מאוד על החוק. כך אני מניח שיקרה, ואז נצטרך לעשות את ההתאמות. אבל אין לי ברירה. הייתי שמח שזה היה הליך הפוך. 
<יעל גרמן (יש עתיד):>
את החוק הפרטי אנחנו נקדם?

<היו"ר ניסן סלומינסקי:>
אני לא יודע, אני לא מכיר אותו.
<יעל גרמן (יש עתיד):>
אני בכל זאת אבקש שאנחנו נשב ונראה כי אני מרגישה לא נוח.
<היו"ר ניסן סלומינסקי:>
הוא הוגש כבר לוועדת שרים? 

<קריאה:>
אין עוד פ"א עדיין.

<היו"ר ניסן סלומינסקי:>
אין עוד פ"א, אז אין לי מה להתייחס אליו כרגע.

<יעל גרמן (יש עתיד):>
לא, אין לו פ"א, אבל אני יודעת שהוא עומד לקבל.
<היו"ר ניסן סלומינסקי:>
ברגע שידעו שיש כזה, אז אני מניח שבמשרד המשפטים מישהו יתחיל לרוץ.
<יעל גרמן (יש עתיד):>
נכון. באיזה שלב בכלל נמצא החוק הממשלתי? אם הוא בכלל נמצא באיזשהו שלב?
<ברק לייזר:>
בשום שלב. אין דבר כזה.
<יעל גרמן (יש עתיד):>
אין בכלל חוק כזה?

<קריאה:>
יש פרטי.

<קריאה:>
אנחנו לא שם בכלל. 

<נועה ברודסקי-לוי >
יש פה בהחלט בעיה, וזה עלה גם בדיונים הקודמים. זה בהחלט מעורר שאלות. אבל מה שהוצע כאן, שכדי לפתור את הבעיה שבינתיים ממילא מפנים תיקים, וכדי שבכל זאת יהיה שינוי - - - -

<היו"ר ניסן סלומינסקי:>
לא רק זה, אנחנו גם מחייבים. קיבלנו חוקים שמחייבים גם.

<נועה ברודסקי-לוי >
- - יותר שקיפות, תשובה מסודרת, אז כן רצו לקדם את התקנות.
<יעל גרמן (יש עתיד):>
יש לי עוד שאלה אחת ששאלתי גם בפעם הקודמת ולא קיבלתי תשובה כי אמרתם שאתם עדיין יושבים על המדוכה. האם בתוך הקריטריונים להיות מגשר יכללו גם רואי החשבון?
<היו"ר ניסן סלומינסקי:>
על זה הייתה לי שיחה ארוכה מאוד אתם אתמול. ודאי שהם ייכללו, אבל לא – חבל, הם לא נמצאים פה, היום הם לא יכלו להגיע, אז אני אגיד מה שאמרתי להם אתמול. ישנם מקצועות שבמהות שלהם – נניח פסיכולוג, במהות שלו יש בו את התכונות שצריכות להיות למגשר. לא כל פסיכולוג יכול להיות מגשר אולי, אבל יש במהות. נניח שאני פיזיקאי. אני לא אגיד להכניס בדרישות לא רק פסיכולוג אלא גם פיזיקאי, כי הפיזיקה לא מקנה לפיזיקאי תכונות מיוחדות לנושא הזה. מה כן? יש הרבה פיזיקאים שיכול להיות שהם יכולים להתאים לזה. לכן הם לא יכולים להיכנס בחלון הראשון שמדבר על מקצועות שבמהות יש להם את התכונות האלה. אבל מה שכן, גם בהוראות המעבר, אותם רואי חשבון שעסקו בגישור, ודאי שהם ימשיכו הלאה. ב', מי שהוא רואה חשבון ומרגיש שהוא מתאים לגישור והוא רוצה, דרך ועדת החריגים, ודאי שהוא יוכל להיכנס. הוא לא נשלל.
<יעל גרמן (יש עתיד):>
זאת אומרת, רק דרך ועדת החריגים.
<היו"ר ניסן סלומינסקי:>
כן, הוא לא נשלל. 
<גלית סנה לוריה:>
אבל זה רק בתחום המשפחה.

<היו"ר ניסן סלומינסקי:>
בדרך הראשית אנחנו שמים רק את אותם מקצועות שהמקצוע עצמו על פניו נותן תכונות לגישור.
<יעל גרמן (יש עתיד):>
וטוען רבני? טוען או טוענת רבנים?
<גלית סנה לוריה:>
בכל מקרה, זה רק בתחום המשפחה, בגישור הכללי אין שום בעיה. 

<היו"ר ניסן סלומינסקי:>
כן, הם נמצאים שם. הם נמצאים.

<יעל גרמן (יש עתיד):>
הם נמצאים במשפחה.
<היו"ר ניסן סלומינסקי:>
כן, הם נמצאים. אנחנו מדברים על משפחה. אנחנו מדברים על משפחה בעיקר.
<נועה ברודסקי-לוי >
בתקנות המוצעות זה כן נמצא ברשימה. בכל מקרה, זה משהו שעוד לא דנו בו. - - - אנחנו נדון בדיון הבא.

<היו"ר ניסן סלומינסקי:>
נגיע לזה, אבל טוען רבני ייכנס כי הם עוסקים בזה.

<יעל גרמן (יש עתיד):>
אז אני מתנצלת שהעליתי את הדברים לפני כן. אני גם מתנצלת שאני חייבת לרוץ לבג"ץ.
<אביבה חלבי:>
אפשר להעיר? אם אפשר שחברת הכנסת תשמע בבקשה. שלום, אביבה חלבי, מרכזי הגישור והדיאלוג בקהילה בישראל. אנחנו מייצגים כ-37 מרכזים בארץ, כ-800 עד 1,000 מגשרים. אני רוצה להגיד משהו לגבי הצעת החוק הפרטית. בארץ קיימים לא מעט גופי גישור – אקדמיה, לשכת עורכי הדין, גישור בקהילה, ארגון המגשרים, לשכת המגשרים, ועוד גופים שונים, טוענים רבניים וכולי. לא פעם בשנים האחרונות התיישבנו יחד, גופי הגישור, ויש לא מעט הסכמות סביב הרבה נושאים שקשורים גם לתקנות הגישור וגם לגבי חקיקה.
<היו"ר ניסן סלומינסקי:>
מצאתם מגשר שיגשר ביניכם?
<אביבה חלבי:>
לא צריך, אנחנו יודעים לעשות את זה ביחד. 
<היו"ר ניסן סלומינסקי:>
לא בטוח. עד עכשיו אני לא בטוח שראיתי את זה. אני אשמח. כי אני שומע אותם – כל אחד מגיע אלי בנפרד, אז אני שומע אותם. 
<אביבה חלבי:>
אני רוצה להגיד בשוליים שלא פעם אנחנו אומרים שאילו היינו יושבים ביחד ומגיעים מתוך התקנות – ואני מציעה את זה דרך אגב – להסכמות על מה אנחנו מסכימים ונדון במה אנחנו לא מסכימים, נחסוך זמן גם לוועדה וגם למדינת ישראל וגם לכולנו. אבל לענייננו, אני אגיד שהצעת החוק הפרטית המוגשת, יש לה קושי אחד שהיא לא מוסכמת על כל גופי הגישור בארץ. אני מציעה לבדוק אותה ולראות איך אפשר להגיע אתה להסכמות, לחדד את החוק ולהפוך אותו למותאם. תודה. 
<היו"ר ניסן סלומינסקי:>
כרגע זה לא מענייננו.

<לירון בנית ששון:>
"(7) לעניין ישיבת גישור המתקיימת בעקבות פגישת מהו"ת – הוא התחייב ששכר הטרחה שהוא דורש אינו עולה על שכר הטרחה המרבי לפי התוספת הראשונה". 
שכר הטרחה שנקבע הוא 400 שקלים לשעה מכל צד. כל צד משלם.
<היו"ר ניסן סלומינסקי:>
משניים. ואם שלושה, יש יותר. נגיע לזה.

<לירון בנית ששון:>
"(ב)
כשיר להיכלל ברשימת המגשרים לעניין הליכים בבית משפט לתביעות קטנות מי שמתקיים בו אחד מאלה : 

(1)
האמור בתקנת משנה (א)(1) עד (4) והוא ניהל שישה הליכי גישור לפחות בחמש השנים האחרונות, לרבות במסגרת ההתנסות המודרכת, וצירף שני הסדרי גישור מגישורים שניהל וכן תיעוד של הליכי הגישור שהביאו להסדרים אלה, והכל ללא ציון שמות ופרטים מזהים אחרים; 

(2)
האמור בתקנת משנה (א)(1) עד (3) ובלבד שהליך הגישור ייערך במסגרת תכנית התנסות מודרכת בגישור".
על זה דיברנו קודם, על מי יכול לגשר במסגרת תביעות קטנות, זה הפרקטיקום, תכנית ההתנסות המודרכת. אחר-כך, אם אתה עומד בתנאי הסף – תואר, עיסוק כלשהו במשך חמש שנים, קורס גישור, והפרקטיקום  שכבר עברת, בצירוף הדרישה לשני הסדרי גישור ותיעוד, אתה יכול - - -
<היו"ר ניסן סלומינסקי:>
שני הסדרי הגישור שפנו אליו באופן פרטי כנראה.
<לירון בנית ששון:>
לא בהכרח. זה יכול להיות מתוך התכנית עצמה, התנסות מודרכת, שני הסדרי גישור שהוא עשה.
<נועה ברודסקי-לוי >
אני רוצה לחזור לכל אחד מהקריטריונים. קודם כל, עניין התואר. הדרישה לתואר אקדמי. עלתה שאלה כבר בדיון הראשון – בגלל שאנחנו לא דורשים תואר בתחום מסוים, השאלה היא למה לא לפתוח את זה לעוד לימודי תעודה, לימודים אחרים שהם לא רק תואר ראשון? לימודי הוראה לדוגמה, שזו יכולה להיות תעודת הוראה, אבל לא בהכרח עיסוק. למה שזה לא יהיה ברשימה?
<ברק לייזר:>
יש שיקול דעת בהתאם לתקנון.
<נועה ברודסקי-לוי >
אבל זה בחריגים, ובחריגים זה מנוסח בצורה כזאת שזה צריך להיות משהו שיתרום לניסיונו בגישור, מה שאנחנו לא דורשים בתואר ראשון. ולכן לימודים, כמו לימודי הוראה, שהם לפחות שנתיים – אני נותנת את זה כדוגמה, יש עוד תחומים. 
<היו"ר ניסן סלומינסקי:>
נניח הנדסאים נמצאים?

<קריאה:>
כל בעלי מקצועות הרישיון.

<נועה ברודסקי-לוי >
לא, כל מי שהוא לא תואר ראשון לא נמצא. 

<קריאה:>
יש את החריג.

<נועה ברודסקי-לוי >
יש את החריג, אבל החריג מדבר על תחום, אבל אז יש את הדרישה שזה יהיה תחום שתורם לעבודה בגישור, מה שאנחנו לא דורשים בתואר ראשון. אני מבינה את זה שרוצים לימודים משמעותיים, אבל השאלה אם רק תואר ראשון מקנה את זה. 
<לירון בנית ששון:>
תואר ראשון, כמו שאמרתי גם בהתחלה, נועד להבטיח רמה אקדמית, שיוכל להבטיח קריאה והבנה של חומרים אקדמיים. כשרשמנו את החריג ודרשנו שזה יהיה משהו שיכול לתרום לעבודתו בגישור, הערך המוסף מבחינתנו היה כזה שאם למשל מישהו למד הוראה או אפילו מישהו שעוסק באימון משפחתי, שתהיה תוספת שתוכל לחפות על החוסר הזה של התואר.
<היו"ר ניסן סלומינסקי:>
מה שהיא שואלת, נניח הנדסאי, שלומד שלוש שנים. אני לא יודע אם זה תואר אקדמי, הוא לא בפנים?
<נטלי לוי:>
אפשר להעיר משהו? הנושא של תואר אקדמי בסביבה של גישור – קודם כל, צריך לזכור שאנחנו מדברים רק גישור בתיקי בתי משפט. מהניסיון שלנו בתכנית המהו"ת, שהיא התכנית המאסיבית שקורית כרגע במערכת, יש שם ייצוג תמיד של עורכי דין. רצינו שבסביבה כזו, שיש בה שני משפטנים, בעלי דין ומגשר, שהכישורים שלו לא יפלו מאלה של אלה שנמצאים בחדר ככל שמדובר בהשכלה. אנחנו חושבים שהאיזון שיצרנו פה באמצעות החריג נותן מענה לאנשים שאין להם תואר אקדמי, אבל הם כן מחפים על זה, כמו שאמרה לירון, בהקשר אחר, ושזה איזון שהוא ראוי. אנחנו לא רוצים לפתוח את הרשימה הזאת, שאמורה להיות רשימה מצומצמת יחסית, עם תנאי סף שמותאמים לסביבה המשפטית, שהיא סביבה בכל זאת אחרת. הם נדרשים לקרוא כתבי טענות, להבין, להתמצא במערכת המפשטית. אנחנו חושבים שיש מגשרים מעולים שיכולים לעשות עבודה מעולה בסביבות אחרות שלא יתאימו לסביבה המקצועית הזו של גישור בתיקי בתי משפט.
<היו"ר ניסן סלומינסקי:>
לרמה של עורכי הדין את אומרת.
<נטלי לוי:>
להשכלה שלהם.
<היו"ר ניסן סלומינסקי:>
יש לי הרבה מה לומר, אבל לא פה. תארים שהם אקוויוולנט לתואר ראשון כן נמצאים פה?
<נטלי לוי:>
כן, אנחנו רצינו ליצור הסדר שהוועדה לשקילת תארים במשרד החינוך תיתן את תו התקן, אבל מאחר שאין להם הסמכה בחוק לתת את תו התקן, אלא הם רק נותנים את השירות הזה בהקשר של דירוג שכר, אי-אפשר היה. משרד המשפטים לא אפשר לנקוב בסמכות שלהם. נכון לירון? לציין את הוועדה לשקילת תארים כמי שמוסמכת בחוק. זה לא התאפשר כי היא לא מוסמכת על-פי חוק, אלא רק על-פי נהלים של משרד החינוך. לכן יש לנו הבנה ברמה של נהלי עבודה מולם שאנחנו ניעזר בהם, הם ייתנו לנו שירות מקצועי כדי להכיר באיזושהי אוניברסיטה קיקיונית במדינה מסוימת, לסייע לנו להבין אם יש שם תכנית לימוד ואם האוניברסיטה מוכרת וכולי. אישרנו בלית ברירה את הסמכות.
<היו"ר ניסן סלומינסקי:>
לא, אקוויוולנט לתואר ראשון – יש מקצועות שאם את לומדת שלוש שנים, ארבע שנים, חמש שנים, יש בחינות וכולי, זה מקביל ללימודים באוניברסיטה. אקוויוולנט מה שנקרא, לתואר ראשון, ויש גם אקוויוולנט לתואר שני, וזה מוכר. אם אתה מתמודד ויש דרישה לתואר ראשון, זה מוכר. במשכורת זה מוכר. בכל הדברים זה מוכר. האם גם פה? כי צריכים לכתוב שגם כל מה שהוא אקוויוולנט לתואר ראשון יהיה.
<נטלי לוי:>
אנחנו הכרנו במסגרת התהליך שעשינו רק את הוועדה לשקילת תארים במשרד החינוך. אני לא מכירה גופים אחרים שמאשרים שקילות כזו בהקשרים אחרים.
<לירון בנית ששון:>
העניין הוא שהם גוף שמוסמך רק לעניינים ספציפיים, כמו גמול השתלמות או דברים כאלה, ולכן הם אמרו שככל שיש גוף שמסביר עניין מסוים או הפנייה - - -
<היו"ר ניסן סלומינסקי:>
נניח שיש מכרז ובו דרישה לתואר ראשון, ומגיע מישהו שהוא למד ויש לו אקוויוולנט לתואר ראשון, זה גם כן עובר.
<גלית סנה לוריה:>
שיגיש לוועדת חריגים. אי-אפשר לפתוח את הסכר מעבר לזה.
<היו"ר ניסן סלומינסקי:>
למה זה סכר? אקוויוולנט זה דברים ברורים. הוא מקבל משכורת, זה לא סכר. הוא עונה על הכול.

<גלית סנה לוריה:>
אני חושבת שזו דרישה מינימלית.
<אורת בנימיני:>
אם יורשה לי להתייחס. עורכת הדין אורת בנימיני מארגון המגשרים. אני חושבת שכאשר אותם בעלי דין מקבלים הפנייה ומופנים למגשר, גם עבור הביטחון שלהם, הם צריכים לדעת שהאדם עבר הכשרה מסוימת בגישור, ויש לו איזושהי השכלה כללית רחבה. אני חושבת שתואר אקדמי ראשון הוא משהו בסיסי גם בשביל לתת את הביטחון לאותם אנשים, שבסופו של דבר הם הלקוחות שלנו. אנחנו לא באים לשרת את עצמנו, אנחנו באים לשרת ציבור, את האמון שלהם.
<נועה ברודסקי-לוי >
אבל מה ההבדל בין לימודי הוראה ל-BA כללי מבחינת ההשכלה שיכולה לתרום ליכולת בגישור? אנחנו מבינים שצריך איזושהי דרישה של השכלה בסיסית, אבל למה אי-אפשר להסתפק בלימודים כאלה? עוד פעם, אני לא מדברת על קורס של חודשיים. 
<אורת בנימיני:>
לימודי הוראה הם שלושה חודשים. הסבה לאקדמאים היא שלושה חודשים.
<נועה ברודסקי-לוי >
אבל זו הסבה לאקדמאים, מי שלומד רק לימודי הוראה זה לא רק שלושה חודשים. 
<אורת בנימיני:>
כמה זמן זה?

<נועה ברודסקי-לוי >
שלוש שנים לפחות.

<היו"ר ניסן סלומינסקי:>
שלוש שנים. הוא מקבל B.E.D.

<פיליפ מרכוס:>
הוא מקבל תעודת הוראה.  B.E.Dזה תואר.
<היו"ר ניסן סלומינסקי:>
זה תואר. זה רק באוניברסיטה? לא רק באוניברסיטה.

<פנחס מיכאלי:>
הדבר המרכזי שהוא אקוויוולנט זה סמיכת רבנות. זה בערך הדבר היחיד שנקרא אקוויוולנט.
<היו"ר ניסן סלומינסקי:>
נניח. נניח את זה. אחד שלומד שלוש שנים באוניברסיטה תלמוד, ואחד שלומד בישיבה ועבר את הבחינות, יש לו תואר מקביל לגבי כל דבר.

<קריאה:>
מה זה תואר מקביל? מי קובע מה התואר המקביל?

<היו"ר ניסן סלומינסקי:>
המדינה קבעה. 

<קריאה:>
בשביל זה יש ועדת חריגים. 

<היו"ר ניסן סלומינסקי:>
רבותי, לא, לא. המדינה קבעה שכשיש מכרז ונדרש תואר ראשון, הוא עונה על זה. הוא מקבל משכורת כמו תואר ראשון. 

<מיכל לנדאו:>
אז אני לא רואה בעיה. אני רואה בעיה – כבר נתקלתי בקורסי הגישור שלי – מי שיש תעודת יועצת יופי, ומי שיש לה תעודת הדרכה.
<פנחס מיכאלי:>
זה לא אקוויוולנטי. זה לא אקוויוולנטי.

<היו"ר ניסן סלומינסקי:>
לא, לא, אני לא מדבר על זה. מה פתאום. נניח שאחד למד באוניברסיטה שלוש שנים תלמוד ואחד למד בישיבה חמש שנים ועבר בחינות הסמכה. מי בקי יותר בתלמוד? המדינה מכירה בזה, יש לו אקוויוולנט מלא לכל זה, והוא מוכר בכל המערכות שנדרש תואר ראשון. אז הוא מוכר. זו דוגמה אחת, אולי יש עוד דוגמאות או עוד מקצועות כאלה, אני רק מכיר את זה טוב. הוא מקביל לתואר שני גם. אם יש לו סמיכה לרבנות הוא מקביל לתואר שני אפילו. 
<אפרים גליקסברג:>
כושר לרבי זה תואר שלישי. בצה"ל קיבלתי משכורת כתואר שלישי כרב צבאי. כושר לרב עיר.
<היו"ר ניסן סלומינסקי:>
רמת הלימודים שלו, אם תשווי את זה למי שלומד באוניברסיטה, היא הרבה יותר.

<מיכל לנדאו:>
זאת שאלה טובה. אני חושבת שאם מישהו למד במידה כזו, או שהמדינה מכירה בזה כמקבילה לתואר ראשון - - -
<היו"ר ניסן סלומינסקי:>
ודאי שצריך להיכנס לפה.

<ברק לייזר:>
אולי אפשר להציע שבמקום החריג של תורם להליכי הגישור, שזה יובא בפני הוועדה המייעצת ויאושר על-ידי שרת המשפטים. 

<היו"ר ניסן סלומינסקי:>
כל אדם ואדם כנפרד?

<ברק לייזר:>
לא, לא, כעניין של מדיניות. זאת אומרת, במקום לקבוע priority בתקנות שזו תעודה אקוויוולנטית למקצוע הגישור, שעל-פי אמות המידה שתיקבענה על-ידי הוועדה המייעצת, שממילא יאושרו על-ידי שרת המשפטים.
<היו"ר ניסן סלומינסקי:>
לא הבנתי. כאן הצבנו דרישות - - -
<ברק לייזר:>
כאן אנחנו מגבילים את עצמנו מראש.
<היו"ר ניסן סלומינסקי:>
הצבנו דרישות של תואר ראשון, נכון? תואר ראשון.

<אורת בנימיני:>
למה? אבל אם כתוב שיחידת הגישור שוכנעה שהוא שווה לתואר אקדמי, אז מה הבעיה?
<היו"ר ניסן סלומינסקי:>
עשינו תואר ראשון, אז איפה שכתוב - - - 

<נועה ברודסקי-לוי >
מדובר בדרך כלל על תארים מחו"ל.

<היו"ר ניסן סלומינסקי:>
תואר ראשון, וכל מה שהוא אקוויוולנט מבחינת מדינת ישראל לתואר ראשון גם כן בפנים. זה לא קורס של חודש וזהו, אלו לימודים הרבה יותר - - -
<ברק לייזר:>
זה בדיוק העניין, שאין דבר שהוא אקוויוולנט שמוכר.
<היו"ר ניסן סלומינסקי:>
מוכר, מה זה לא? ועוד איך מוכר. ועוד איך מוכר. מוכר תואר ראשון. 

<גלית סנה לוריה:>
אולי כדאי לבדוק הגדרות איפה זה מוכר על-ידי גופים אחרים ואז נחזור לדיון הזה. תבדקו את זה.
<שירי לנג:>
עם משרד החינוך. בכל מקרה, בגלל שזה תנאי סף, זה חייב להיות כלל ברור מאוד. 
<היו"ר ניסן סלומינסקי:>
הוא ברור מאוד. אם מחלקים משכורת לפי זה, יכול להיות שזה לא יהיה ברור? הוא עומד במכרזים של מדינת ישראל, בהגדרות, יכול להיות שזה לא יהיה ברור? בטח שזה ברור, מה זה לא? 
<נועה ברודסקי-לוי >
יש בכמה דברי חקיקה שקשורים בענייני חינוך או בענייני הסדרה בכלל שכתוב לדוגמה מי שלמד במוסד על תיכוני להכשרה או להשכלה מקצועית טכנית, תורנית או דתית המעניק השכלה מוכרת על-ידי משרד ממשלתי או לפי כל דין. אפשר לחשוב על ניסוחים אחרים, אבל אפשר להסדיר.
<שירי לנג:>
חשוב לי לומר שהתקנות האלה לא מותקנות בחלל ריק. אנחנו מתקינים את התקנות האלה על בסיס ניסיון שהצטבר מיישום של התקנות הקודמות. ניסיון שנכשל כישלון חרוץ כי הוא הביא לידי כך שקיבלנו רשימה של אלפי מגשרים, רשימה שהיא לא אפקטיבית, ובגללה כל התקנות האלה בוטלו. אנחנו לא רוצים לחזור על אותה טעות, וככל שאנחנו פותחים את הפתח, אנחנו עשויים להימצא באותו מקום ולא ללמוד מטעויות העבר. גם בתקנות הקודמות – אני מסתכלת עליהן – הדרישה הייתה שהוא בעל תואר בוגר מאת מוסד מוכר לפי סעיף 9 לחוק המועצה להשכלה. אני לא חושבת שאנחנו צריכים להרחיב את זה, מה גם שיש את החריגים ואפשר דרכם להיכנס. נראה לי שככלל גורף, זה צריך להיות בעל תואר בוגר מאת מוסד מוכר.
<נועה ברודסקי-לוי >
השאלה אם אפשר על סמך חריגים להוריד את זה שזה שיש לו ניסיון בתחום שקשור לגישור.
<היו"ר ניסן סלומינסקי:>
לא, לא, לא. אני אומר עוד פעם, כדי שנבין, אם לא נכניס לנו לראש, זה לא יהיה טוב. קחי מישהו שלמד שלוש שנים. ניקח את המקצוע הזה – תלמוד בבר אילן או באוניברסיטה העברית או בתל אביב. הוא קיבל תואר ראשון. מקביל לזה מישהו שלמד שלוש שנים או ארבע שנים בישיבת כרם ביבנה נניח, ועבר בחינות אפילו. מי את חושבת שיותר בקי? אין להשוות בכלל, והמדינה הכירה בזה. היא הכירה בזה הרי.
<שירי לנג:>
הכירה לצורך מה?

<היו"ר ניסן סלומינסקי:>
לכל צורך שרק יהיה. עלה צורך של משכורת – הכירה. עלה צורך של מכרזים – הכירה. וכל תחום אחר. מי אמר שרק לבר אילן כאוניברסיטה יש את היכולת להעניק משהו בתלמוד, ולכרם ביבנה אין את היכולת? מי אמר את זה? הרי כולם הגיעו למסקנה שוודאי שלא, ולכן גם קבעו דרגות. אם הוא קיבל תעודת כושר לרב עיר, שהוא צריך לעבור בחינות הרבה יותר מאשר כל אחד אחר, או דיין שצריך לעבור – שופט לא עובר בחינות. דיין צריך לעבור בחינות שבחיים לא דמיינת מה שהוא צריך לעבור וכמה הוא צריך ללמוד – שבע שנים ללמוד, והוא עובר את הבחינות. כלום, שום דבר. זה לא שווה לו שום דבר? מה זה לא? הוא מכהן כדיין, מקביל לשופט, המדינה הכירה בדיין כמקביל לשופט, והוא לא עשה את כל מה ששופט עשה, אבל יש לו את המסלול שלו. כל המסלול הזה לא מוכר? לא קיים? איך אפשר להגיד דבר כזה? נפל עלינו?
<נועה ברודסקי-לוי >
צריכה להיות הצדקה לכל אחד מהקריטריונים שאנחנו מכניסים. זה מעבר לגודל הרשימה. אחר-כך תצטרכו לעשות את הסינון מתוך זה את מי אתם מכניסים לתוך הרשימה. אבל צריך להצדיק כל אחד מהקריטריונים למה צריך דווקא אותו. אם פותחים את זה לגמרי שזה לא משנה באיזה תחום, אז אין סיבה שלימודים אחרים משמעותיים – לא איזה קורס של חודש – שמקנים השכלה לכל אדם - -
<היו"ר ניסן סלומינסקי:>
ושהמדינה מכירה בהם.
<נועה ברודסקי-לוי >
- - אין סיבה שאז הם יצטרכו להראות שהם בתחום עיסוק שקשור בגישור, מה שאנחנו לא דורשים ממי שיש לו תואר.
<נטלי לוי:>
אם יש תהליך של שקילות, אפשר להשמיט את המילים "בחוץ לארץ" בגוף תקנת המשנה, ואז אם המדינה הכירה, שיחידת הגישור, במסגרת שיקול הדעת שלה, תקבע אם זה אקוויוולנטי.
<היו"ר ניסן סלומינסקי:>
אתם תבדקו את הנושא של אקוויוולנט כדי להכניס את זה לפה, ואנחנו גם נעשה את הבדיקה הזאת.
<לירון בנית ששון:>
נועה, יכול להיות שאפשר יהיה להוסיף. לדעתי בחריג זה יותר יתאים.
<היו"ר ניסן סלומינסקי:>
למה בחריג? למה זה צריך להיות בחריג? כמו שכתוב תואר אקדמי או מקביל לו שהמדינה מכירה בו. אקוויוולנט.
<לירון בנית ששון:>
אפשר לקבוע את זה בכלל ולא בחריג, אבל שזה יהיה שווה ערך, כלומר, שכן ידרשו לזה - - -
<היו"ר ניסן סלומינסקי:>
המדינה מכירה בו שיש בו ערך, ודאי, אני לא מדבר על משהו שהוא לא.
<לירון בנית ששון:>
שיפעילו שיקול דעת, זה מה שאני מנסה לומר, ואז אפשר שזה יהיה בכלל. 
<מיכל לנדאו:>
רק להעיר. אני רוצה להצטרף לאמירה שהתקנות האלה הן הזדמנות ללכת קדימה, לא ללכת אחורה. אם ב-1996 וב-2008 הייתה רשימה מסוימת שלא הייתה אפקטיבית כבר אז כי היו המון אנשים, סף הכניסה לרשימה היה תואר אקדמאי, עכשיו לפתוח את זה, אני מצטרפת לאמירה שזה זה עלול להיות לרועץ. אולי צריך לומר את זה במפורש, כרגע אנחנו מדברים על תחום ספציפי של רבנות או טוענים רבניים. ייתכן שהתחום הספציפי הזה צריך להיבחן, אבל יש הכרה של המדינה בהשכלה לצורך דבר מסוים. אני מעלה חשש, וצריך לשאול את השאלה האם האמירה שאומרת שתואר אקדמאי ראשון או המקבילה לו, המקבילה שהמדינה מכירה, המדינה מכירה לצורך מה? יתכן שהמדינה מכירה בתואר מסוים או בלימודים מסוימים לצורך משכורת, אבל לא לצורך עבודה מסוימת, וצריך לראות מה המשמעות של זה לגבי גישור.
<היו"ר ניסן סלומינסקי:>
עוד פעם, הרעיון פה – מי שלמד ארכיאולוגיה, ללימוד עצמו אין שום קשר לגישור. הם הסבירו בטוב טעם שזה מדבר על מישהו שאם הוא למד משהו, אז יש לו אופק רחב. הוא למד, הוא יודע.
<מיכל לנדאו:>
יש לו יכולת למידה מוכחת. אני אומרת שיש את זה גם בלימודים אחרים כפי שתיאר אדוני. בצד זה, בתוך רשימת המגשרים צריך לראות איך מגדירים את זה, כי אם מגדירים את זה באופן רחב כמקבילה שהמדינה מכירה בה - - -
<היו"ר ניסן סלומינסקי:>
שהמדינה מכירה, אם המדינה מכירה בזה. 

<מיכל לנדאו:>
השאלה לצורך מה מכירה.

<היו"ר ניסן סלומינסקי:>
המדינה לא תכיר ותיתן למישהו משכורת של BA אם הוא לא עשה משהו מקביל לזה. המדינה לא תעשה. בכסף את יכולה לסמוך עליה, לכן נתתי את הדוגמה הזאת, אבל היא גם בכל דבר אחר. כמו שאמרתי, סמיכה לרב עיר מקבילה לתואר שני, שלישי אפילו.
<מיכל לנדאו:>
מדובר רק על רבנים, אז אם זה כך, אם אין מקצוע אחר שהוא לא של רבנים שהוא עולה - - -
<נועה ברודסקי-לוי >
יש תעודות הוראה, יש הנדסאים, יש פה עוד דברים. אנחנו צריכים לחשוב לדיון הבא איך לנסח את זה בצורה כזאת שתכלול - - -
<אפרים גליקסברג:>
לגבי מקצועות עם רישיונות. יש מקצועות שצריך רישיון עיסוק – יועצי מס, ועוד רשימה ארוכה, שהם לא תואר אקדמאי, כמו שאתם אומרים, וזה עיסוק מוכר. למשל בתביעות קטנות, בגישור בנושא מס, שם זה לא חייב להיות תואר אקדמאי, יכול להיות יועץ מס.
<היו"ר ניסן סלומינסקי:>
גישור לא מגיע לייעוץ מס. אני לא יודע מה יועץ מס לומד. יכול להיות, אני לא יודע. יש לימודי ייעוץ מס של שלוש שנים שאין לזה תואר אקדמי? אני לא יודע, אני לא מכיר את זה. נבדוק את זה, רק הערנו הערה. 

<גלית סנה לוריה:>
אני רוצה להגיד שאנחנו כשלשכת עורכי הדין תומכים לגמרי במה שאמרה מיכל, מה שאמר פה משרד המשפטים, לשמור על תנאי הסף. בתואר אקדמי יש אמירה – יש אמירה של רוחב השכלה, יש בו אמירה של רמה אישית, של שאפתנות אישית, של יכולת למידה. בכל זאת, אנחנו רוצים לשמור על הנראות והמעמד של המגשרים בעיני עורכי הדין שבאים להתגשר בפניהם. אנחנו חושבים שחשובה גם הנראות של תואר אקדמי. זו דרישת סף שקיימת בהמון גופים מאותן סיבות.
<היו"ר ניסן סלומינסקי:>
אני מנוע מלהשיב לך.  
<גלית סנה לוריה:>
אם רוצים לייחד לרבנים, אפשר לייחד את זה ספציפית, כמו שנאמר פה על-ידי מיכל. 
<היו"ר ניסן סלומינסקי:>
לא רק לרבנים.

<ברק לייזר:>
לא רק לרבנים, בעלי מקצועות נוספים שאפשר לחשוב עליהם.
<היו"ר ניסן סלומינסקי:>
אני נתתי דוגמה שאותה אני מכיר, אבל יכולים להיות עוד דברים שהוא למד והוא עולה לאין ערוך על זה שלמד במקבילה באוניברסיטה, את אותו מקצוע. אז תגידי שזה שלמד שלוש שנים באוניברסיטה, את המקצוע הזה - - -
<גלית סנה לוריה:>
צריך לבדוק את ההגדרות. צריך קודם לבדוק את ההגדרות לפני ש - - -
<קריאה:>
זה חריג.
<היו"ר ניסן סלומינסקי:>
זה לא חריג. אם מכירים בו כאקוויוולנט. זה לא אדם חריג, אלו גופים, מסות. אני לא ידוע כמה ילכו לזה או לא, אבל לימודים מקבילים הם מוסדות מקבילים. זה עולם שלם. אנחנו נבדוק את זה ונכניס את זה, בעזר ה'.
<נועה ברודסקי-לוי >
הקריטריון השני לגבי שנות הניסיון. אני רק רוצה להבהיר, אנחנו דיברנו עם משרד המשפטים, שתהיה שם הבהרה שזה יכול להיות בתחום לימודיו או בעיסוק מקצועי אחר, אחד או יותר, בעיקר כמו שהסבירה לירון קודם. המטרה הייתה שיהיה מישהו עם - - -
<נטלי לוי:>
הוא לא חייב להיות ארכיאולוג חמש שנים. 
<נועה ברודסקי-לוי >
בדיוק. גם אם הוא למד ארכיאולוגיה, הוא יכול לעסוק חמש שנים במשהו אחר, או שנתיים במשהו אחד ושלוש שנים במשהו אחר. המטרה, כמו שהם אמרו, איזשהו ניסיון חיים ובשלות מסוימת. את זה היה חשוב להבהיר. על עניין מספר הגישורים דיברנו.
<אורת בנימיני:>
אפשר להתייחס לנושא מספר הגישורים?
<לירון בנית ששון:>
רק הערה על העניין של חמש שנים. שתהיה קביעה שרוב, או חלק, מהליכי הגישור יהיו מחמש השנים האחרונות.
<נועה ברודסקי-לוי >
עכשיו אנחנו מגיעים אליו. לפני שאני מגיעה לזה. לגבי ההתנסות המודרכת, בעיקרון כל אחד שמסיים קורס גישור יכול להיכנס להתנסות המודרכת, נכון? זה בתשלום, וכל מי שנרשם יכול להשתלב בתכנית כזו?
<נטלי לוי:>
צריך להיות בוגר קורס בסיסי בגישור ולעמוד בתנאים האחרים, אבל אין מניעה.
<נועה ברודסקי-לוי >
אנחנו מגיעים לעניין של הליכי הגישור. 

<קריאה:>
- - -

<נטלי לוי:>
התנאים הקודמים – תואר אקדמי, ניסיון.

<אורת בנימיני:>
צריך להגיד את זה, לפרקטיקום כן נדרשות אותן חמש שנות ניסיון. לקבלה לפרקטיקום.
<נועה ברודסקי-לוי >
וזהו? כלומר, מי שהוא בוגר קורס גישור בסיסי פלוס חמש שנות ניסיון באיזשהו תחום.
<לירון בנית ששון:>
גם תואר אקדמי.
<נועה ברודסקי-לוי >
דורשים את זה כדי להיכנס לפרקטיקום?
<קריאה:>
כן. 

<נועה ברודסקי-לוי >
המכונים דורשים את זה כדי להיכנס לפרקטיקום?

<נטלי לוי:>
הרעיון של פרקטיקום היה להכשיר מגשרים לבתי המשפט. באופן מסורתי עד 2008 תואר אקדמי היה תנאי סף ואפילו לא היו לו חריגים בדמות שקילות מחו"ל או המסלול של חריגים. זה היה הייעוד של קורס הפרקטיקום, ולכן הם היו אמורים לעמוד בתנאי הסף שיאפשרו להם בבוא היום להירשם לרשימת המגשרים. אז הם נדרשו לעמוד בכל התנאים, למעט ההתנסות המעשית המודרכת.
<נועה ברודסקי-לוי >
והיום מה מצב - - -

<נטלי לוי:>
זה חלק מאמות המידה של הפרקטיקום. בקול קורא זה חלק מאמות המידה.

<נועה ברודסקי-לוי >
נגיד במכונים פרטיים שיש את הפרקטיקום, כל מי שמסיים את הקורס יכול להירשם? למה את מתכוונת כשאת אומרת שזה אמות המידה? מי קובע, המכונים?
<נטלי לוי:>
לא, הנהלת בתי המשפט קובעת את אמות המידה להתחלת פרקטיקום. הרעיון היה לקבל אנשים שיכולים להיכנס לרשימת המגשרים, לא משפטן שסיים אתמול את לימודיו ועכשיו רוצה להתחיל לגשר, כי הוא מגשר בתיקים אמתיים.
<נועה ברודסקי-לוי >
אתם תתאימו את זה, מן הסתם, למה שייקבע כאן כקריטריונים.
<ברק לייזר:>
ברור. 

<נועה ברודסקי-לוי >
לגבי הליכי הגישור, עלתה שאלה האם לדרוש אישור בית משפט והיה משהו של משרד המשפטים גם. זה עלה כבר בדיון הראשון, אם אני לא טועה, אם לפחות חלק מהליך הגישור - - -
<לירון בנית ששון:>
זה היה רק במשפחה.
<נועה ברודסקי-לוי >
זה היה רק במשפחה, אוקיי. עוד שאלה שעלתה בהקשר הזה, לפי מה שמוצע כרגע, הדרישה היא שהוא ניהל 15 הליכי גישור בחמש השנים האחרונות. אנחנו שאלנו למה זה חייב להיות בחמש השנים האחרונות. לדוגמה, מישהו שעסק בגישור, ויש לו יותר מ-15 הליכי גישור, הוא היה מגשר מקצועי במשך שנים, נסע לכמה שנים לחו"ל, לא עסק בזה, חוזר לארץ – מה החשיבות לכך שזה יהיה מהשנים האחרונות?
<לירון בנית ששון:>
החשיבות הייתה שהוא יהיה רענן בתחום ושהוא עסק בזה במהלך השנים האחרונות כך שזה יכול לשפר את הביצועים שלו. אנחנו מוכנים לקבל את ההערה הזאת, או, כמו שהצעת, לכלול כאן קביעה שרוב או חלק מהליכי הגישור יהיו בחמש השנים האחרונות, או לייצר חריג למקרים שמישהו טס לחו"ל, היה תקופה מסוימת ולא רק אישור לימודים בחמש השנים האחרונות. כשיש הצדקה לכך שהוא כן ייכלל ברשימה למרות שהוא לא עשה את זה, שתהיה סמכות לוועדה המייעצת לכלול אותו בכל זאת.
<היו"ר ניסן סלומינסקי:>
יכול להיות שהאיש עסק בעולם אחר ושכח כבר את המערכת היחסים הבין-אישיים.
<נועה ברודסקי-לוי >
בשביל זה הוא עובר הערכה מקצועית אחר-כך. אחר-כך הוא עובר הערכה מקצועית.

<היו"ר ניסן סלומינסקי:>
אם הוא בחריגים, בודקים אותו.

<נועה ברודסקי-לוי >
בכל מקרה הוא צריך לעבור הערכה מקצועית. הערכה מקצועית כל אחד יעבור.
<היו"ר ניסן סלומינסקי:>
אם הוא כבר היה, למה הוא צריך לעבור?

<נועה ברודסקי-לוי >
בכל מקרה, כל מי שמבקש להיכלל ברשימה צריך לעבור את ההערכה המקצועית. צינון כל אחד מהם יעבור.
<היו"ר ניסן סלומינסקי:>
את מדברת רק על הפעם הראשונה. אבל נניח - - -

<נועה ברודסקי-לוי >
אחר-כך נדבר על - - -

<היו"ר ניסן סלומינסקי:>
עכשיו הוא מגשר. נניח שהוא מגשר, נסע לחוץ לארץ לחמש או שש שנים.
<נועה ברודסקי-לוי >
הוא היה ברשימה ונסע? על זה אני מציעה שנחשוב כשנגיע לתקנה לגבי חידוש הרישום. בפעם הראשונה שהוא נכנס לרשימה,  אם אפשר להסתפק בכך שמספיק שהוא עשה חלק מהליכי הגישור בחמש השנים האחרונות?
<לירון בנית ששון:>
אני אכתוב חלק. 

<קריאה:>
חלק יכול להיות 1 מתוך 15. 

<לירון בנית ששון:>
הרוב יותר נכון.
<קריאה:>
רוב.

<קריאה:>
רוב מכריע. רוב מוחלט.

<נועה ברודסקי-לוי >
השאלה היא לגבי בן אדם שעסק בגישור – זה היה המקצוע שלו – במשך שנים.
<אביעד יששכר:>
אז הוא חריג. הוא חריג.
<אורת בנימיני:>
אז הוא יעבור את ועדת החריגים בשנייה.
<היו"ר ניסן סלומינסקי:>
בואו ניקח את הדוגמה המציאותית. הוא עוסק בגישור. לקחו אותו לצבא קבע, או שהוא נכנס ליחידה מיוחדת, הוא היה שש שנים בצבא. הוא לא עסק בגישור, הוא היה בצבא ביחידה מיוחדת.
<אורת בנימיני:>
אז הוא יהיה בוועדת חריגים.

<קריאה:>
ועדת החריגים תאשר לו.

<היו"ר ניסן סלומינסקי:>
הוא סיים את שירות הקבע שלו בצבא, ועכשיו הוא רוצה לחזור לגישור. 

<אורת בנימיני:>
אבל אין סיבה שוועדת חריגים לא תאשר את זה.
<נועה ברודסקי-לוי >
השאלה למה הוא צריך לעבור דרך ועדת חריגים. 

<אורת בנימיני:>
אני חושבת שהכשירות וההתמצאות - - -
<היו"ר ניסן סלומינסקי:>
יכול להיות שהוא איבד את הטאצ'.

<אורת בנימיני:>
אני לא יודעת אם הוא איבד את הטאצ', אבל אני חושבת שצריך לזכור שוועדת החריגים נועדה, בין השאר, כדי להתמודד עם דברים כאלה. אני לא רואה סיטואציה שבה ועדת החריגים לא תאשר בקלות אדם שזה היה תחום עיסוקו. מצד שני, אם את אומרת שיש אדם שלא עסק בתחום הזה, הוא עשה קורס גישור לפני 20 שנה, ואולי אחרי הקורס עשה כמה גישורים, אבל כבר שש שנים הוא לא עוסק בכלל בתחום, אני חושבת שיש מקום שמישהו ישאל את השאלה אם כן או לא. זה נראה לי לגמרי סביר שוועדת חריגים תתמודד עם שאלה כזאת ספציפית.
<אביעד יששכר:>
אביעד יששכר, מגשרי מהו"ת. אני עומד לצאת, אז אני רוצה להתייחס בכמה נקודות להרבה היבטים. אנחנו פה עוברים תקנה-תקנה ומנסים להבין את ההיגיון הפנימי של כל סעיף. אבל חשוב שכל הזמן תהיה לנו יכולת להתרחק החוצה ולראות את כל התמונה. אנחנו מתקינים תקנות אחרי שכבר הייתה רשימת מגשרים שהפכה להיות לאות מתה, כי היו בה יותר מדי מגשרים ואי-אפשר היה לבדוק אותם בכלל. שוו בנפשכם משולש – מצד אחד, אנחנו לא רוצים שתיחסם האפשרות של אדם שרוצה לעסוק בגישור להיכנס ולעסוק בגישור. מצד שני, אנחנו רוצים שרק אלה שנכונים להשקיע את עצמם לרמת המקצועיות הנדרשת כדי לעסוק בגישור הם אלה שיקלטו. מצד שלישי, יש לנו משאבי מיון מוגבלים. אם לא נוכל לברור את המוץ מהתבן, אז נכתוב תקנות מעולות, אבל זה לא יבוצע אף פעם. 
אז מצד אחד אנחנו רוצים שתנאי הסף – מה שהוא למד באוניברסיטה, אקוויוולנט וכן הלאה – לא יהוו חסימה. מצד שני, אנחנו רוצים שייכנסו מספיק אנשים שאנחנו יכולים למיין אותם. אנחנו לא רוצים ש-18,000 איש ייגשו למבדקים, אנחנו רוצים שייגשו פחות. לכן נקודת האיזון היא נקודת האיזון של הניסיון המקצועי שאותו בן אדם ההין להשקיע בו בפועל למשך תקופה מרוכזת. זה אומר שהוא צריך להתמסר. במילה אחת – הוא צריך להתמסר. הוא אומר לעצמו: בשנתיים-שלוש הקרובות אני הולך להפוך להיות מגשר מקצועי כי אני רוצה להצליח להיות מגשר מקצועי. אנחנו מייצרים צוואר בקבוק כזה, ואם לא נעשה צוואר בקבוק כזה, לא נגיע ליעד. ולכן דרישה של חמש שנים היא דרישה סבירה. אנחנו אפילו חושבים – ואני לא רוצה להיחשד כמי שמנסה לייצר צוואר בקבוק שהוא בלתי אפשרי – שצוואר הבקבוק של מספר גישורים בחמש שנים צריך להיות יותר חמור אפילו. הוא לא צריך להיות 15, הוא צריך להיות 20. הוא צריך להשקיע ברמה כזאת שהוא לא עושה חמישה הסדרי גישור בחמש שנים, אלא הוא עושה עשרה הסדרי גישור בחמש שנים. 

אני רוצה להוסיף ולומר שאנחנו סבורים שאם הוא רוצה לעבוד במחוזי, הוא צריך להראות שהוא עשה 50 גישורים בחמש שנים, ולא להראות עשרה הסכמים, אלא 25 הסכמים. זה מה שמייצר את אותה קבוצה של אנשים שאנחנו רוצים שיביאו לנו את מידת ההצלחה של 50% הסכמים בתיקים שמגיעים מבתי משפט, כי זה הרף היום שהשוק מצפה לו. ואם נוריד את הרף, ירדו אחוזי ההסכמים בשטח. ואם ירדו אחוזי ההסכמים בשטח, יפסיקו להגיע לגישורים, וחזרנו לשוקת שבורה. תסתכלו על מה שאנחנו מנסים להשיג, לא על איך אנחנו מייצרים תקנה שכולם יכולים להפוך להיות מגשרים כי הם רוצים להיות מגשרים, אלא איך אנחנו לא יורדים מ-50% הסכמים בשטח. זה היעד. אנחנו לא רוצים לשפוך את התינוק עם המים. זה לא מצב שאנחנו בוראים את העריסה של התינוק, מנסים ליילד את התינוק. יש תינוק, הוא נמצא בעריסה, אל תשפכו אותו.
ולכן, חמש שנים הכרחי. ולכן 15 גישורים מינימום – זה נמוך מידי לדעתנו, אבל אנחנו נבלע את זה. חמישה הסכמים, נמוך לדעתנו. מי שרוצה לעבוד במחוזי, שיתכבד ויעבוד בזה ברמה כזאת שיהיה ראוי לעבוד ולקבל תיקים של מחוזי. תתייחסו למקצוע ברצינות ותגיעו להישג, תתייחסו אליו כמו תחביב, תקבלו מקצוע חובבני. עד כאן, תודה. 
<היו"ר ניסן סלומינסקי:>
תודה. אמרנו שיש נקודות מבט שונות לגופים שונים וזה בסדר. מתוך הראיה של הרבה זוויות, אנחנו בסוף נמצא את האיזון.
<גלית סנה לוריה:>
אני חושבת שכולנו שותפים לגישה הזו, זה לא גופים שונים. 

<אביבה חלבי:>
גם אנחנו שותפים. גם אנחנו.

<אביעד יששכר:>
אני לא חושב שיש מישהו בחדר שלא מסכים איתי. 

<גלית סנה לוריה:>
גם משרד המשפטים שותף לזה. 

<היו"ר ניסן סלומינסקי:>
אותם כיסאות ריקים של המגשרים העתידיים לא מסכימים אתנו.

<גלית סנה לוריה:>
להיפך, הם הראשונים שצריכים להסכים.

<אביעד יששכר:>
להיפך. להיפך. אדוני, משפט אחרון. אני חושב שיושבים בחדר מלבדי שורה של מייצגים של גופים של אלפי מגשרים, מאות מגשרים. אף אחד מהם לא מקבל תיקים מבתי משפט. אף אחד מהם. הם מקבלים תיקים דרך תביעות קטנות. אף אחד מהם. אני היחיד שמייצג אנשים שמקבלים תיקים מבתי משפט. אני אומר שאני חשוד בכך שאני מנסה ליצור גילדה. אני מבקש שבתור אפשרות שימו את זה בצד. אני אומר שאם יושבים פה שורה של אנשים בחדר שמייצגים גופים שלא מקבלים תיקים – אלפי מגשרים שלא מקבלים תיקים מבית משפט – ואתה לא שומע קול אחד של התנגדות, לכן יש טעם במה שאני אומר מצד השוק. זה נכון שיש אנשים שיושבים פה, חברי הוועדה הנכבדים, והם לא מכירים את השוק, והם מייצגים איזשהו מגשר תיאורטי שלא קיים. מי שרוצה שהגישור יצליח, רוצה שמגשרים טובים יעסקו בתחום. וכדי לייצר מגשרים טובים – אלו אנשים שמוכנים להשקיע, כמו שכל אחד מהמגשרים שעבדו בשוק השקיעו. לפני שהתקבלתי להיות מגשר מהו"ת עבדתי עשר שנים. השקעתי בגישור תביעות קטנות, גישור תביעות קטנות, גישור תביעות קטנות, אחת אחרי השנייה, ליקטתי אותן. אז הרף פה של שנתיים הוא סביר, אבל שאנשים יעבדו בשביל זה. 
<ברק לייזר:>
אדוני, להוסיף על זה שדווקא המגשרים הצעירים, החדשים, שבאופן טבעי עושים את הגישורים שלהם לאחרונה, בסמוך למועד ההכשרה שלהם, דווקא הם לא התנגדו לזה שהגישורים הם בחמש השנים האחרונות.
<היו"ר ניסן סלומינסקי:>
אני לא דיברתי רק על חמש השנים, הוא דיבר פה על הרבה דברים. אתה מסכים ל-50 גישורים?
<ברק לייזר:>
אנחנו בוודאי נסכים. אנחנו היינו שואפים לכך שהרשימה תהיה רשימה של נבחרת של גורמים מקצועיים. בסוף אנחנו מעניקים שירות לציבור, בוודאי שאנחנו מסכימים.
<היו"ר ניסן סלומינסקי:>
לא היה מפריע לכם שיכול להיות שאתם פוסלים הרבה אחרים? 
<קריאה:>
דיברנו על יותר מ-15. 

<היו"ר ניסן סלומינסקי:>
אין איזה קריטריון שהוביל אתכם לחשוב איך לא חוסמים צעירים מלהגיע? 
<לירון בנית ששון:>
שרת המשפטים הייתה מאוד מוטרדת מכך, ולכן - - - 
<היו"ר ניסן סלומינסקי:>
ולכן אמרתם מה שאמרתם.

<ברק לייזר:>
מצאנו איזון. באנו עם הצעה שהיא הצעה - - -
<היו"ר ניסן סלומינסקי:>
אני לא מבין. זה לא בדיוק מה שהוא אומר, מצאת איזון. הייתה דעה שהייתה לכיוון האחר, ומצאתם את האיזון. והאיזון הוא עדיין רחוק ממה שהוא אומר, אז אני לא מבין, זה בדיוק מה שאמרתי.
<ברק לייזר:>
כחלק מהאיזון גם מספר הגישורים וגם תקופת העדכניות, זה גם חלק מהאיזון.
<היו"ר ניסן סלומינסקי:>
בסדר, אנחנו מסכימים. כשפתחנו את הדיונים אמרנו שיש כאן שני קווים – מצד אחד אנחנו רוצים את המוכשרים ביותר ואת הטובים ביותר עם הניסיון הכי גדול, שהוכיחו את עצמם. וזה נפלא. אם זה היה הקריטריון היחיד שלי, הייתי שם כאן רף הרבה יותר גבוה. מצד שני, אתה לא רוצה לחסום את המקצוע הזה בפני חדשים. הקו השני דורש ממך להנמיך מאוד את הדברים, אחרת הם לא יוכלו להיכנס. מצאו את האיזון העדין בחוק הזה. מאה אחוז, זה מה שאנחנו אומרים.
<אורת בנימיני:>
אם אפשר להתייחס רק לנקודה הזאת של האיזון. אני חושבת שמה שיכול ליצור את אותו איזון זה בדיוק מה שאביעד אמר, וזה יצירת מדרג. ישנן בתוך הרשימה כיום שתי רשימות. אנחנו כארגון המגשרים היינו רוצים שתהיינה שלוש רשימות – רשימה של תביעות קטנות שאליה רף הכניסה הוא נמוך מאוד מאוד, פרקטיקום ותו לו, אפילו לא 15 גישורים, אחר-כך אפשרות לצבור עוד, בסך הכול תשעה, לעניות דעתנו, המספר הזה צריך לנוע בין 30-20 גישורים. כך או כך, סדר גודל של תשעה, עשרה, 15 תיקים של תביעות קטנות ואז אתה יכול להיכנס לרשימה של בתי משפט שלום. וכאשר צברת עוד 20 גישורים – אם אנחנו מדברים על רף של 50 – אתה מגיע לתיק המחוזי הראשון שאתה מגשר בו אחרי שיש לך איזשהו ניסיון. אני חושבת שגם לך כמגשר מול הצדדים שיושבים בחדר – ואתם מדברים על הכיסאות הריקים. אני חושבת שהכיסאות הריקים כוללים קודם כל את בעלי הדין, הם כוללים את עורכי הדין, שהם בסופו של דבר ימליצו ללקוח שלהם לבוא או לא לבוא, הם כוללים את השופטים, שצריך להיות להם ביטחון כשהם מפנים למגשר שלא עשה 15 תיקי תביעות קטנות ופתאום אתה שולח לו תיק של עשרה מיליון שקל.

אני חושבת שכל אותם אנשים כוללים גם את אותם מגשרים שעוד לא נכנסו לרשימה ושרוצים להיכנס למקצוע שיש בו ערך, יש בו תרומה, ויש בו משמעות. אני חושבת שכמו שאנשים משקיעים הרבה מאוד שנים ומשאבים כלכליים ואחרים כדי ללמוד כל מקצוע אחר, אם אנחנו הולכים לכיוון של הסדרת עיסוק ברשימה מצומצמת מאוד, זו צריכה להיות רשימה שהמדרג הזה מייצר את האיזון – אתה נכנס יחסית בקלות ואחר-כך אתה מתקדם ככל שצברת ניסיון. זה לא משהו בלתי אפשרי.
<אביבה חלבי:>
רק מילה. גם מרכזי גישור ודיאלוג בקהילה מסכימים עם המדרג הזה, חושבים שהוא נכון וראוי כדי לבנות את המקצועיות של מגשר.
<גלית סנה לוריה:>
גם לשכת עורכי הדין תומכת. אני רוצה רק להזכיר, זה דבר שאמרנו גם בדיון הראשון, וזה נאמר פה גם על-ידי חברתי, שכבר היינו במקום שהיו תקנות שהיו רחבות מאוד בשביל ליצור אפשרות לכל דכפין להיכנס לרשימה. זה הפיל את עולם הגישור. עשר שנים לקח לנו ללקק את הפצעים מהרשימות הרחבות האלה. הן היו כאות מתה. אנשים לא סמכו על גישור, צחקו על גישור, חשבו שכל עקרת בית יכולה לגשר. לקח לנו עשר שנים עד שהתחילה להיות קבוצה רצינית ומקצועית של אנשי מקצוע שעוסקים בזה, והתחום חזר ולקח על עצמו את המוניטין של עבודה מקצועית. אם אנחנו נחטא ונעשה סף רחב מדי, אנחנו שוב חוזרים אחורנית ולא תהיה לנו אפשרות שלישית. אם עולם הגישור ייפול בפעם השנייה, זה סופו.
<אורת בנימיני:>
זה מאבד את האמון של כולם.
<נועה ברודסקי-לוי >
אני חייבת לומר מספר דברים. אין לי ספק שכולם מבינים שחשוב שתהיה רשימה של אנשים מקצועיים ושברור שהשאיפה היא שבעלי הדין יופנו למגשרים מקצועיים. אבל אנחנו נמצאים פה באיזון עדין מאוד דווקא בגלל שהמקצוע הזה לא מוסדר, ואנחנו לא יכולים להתעלם מהקושי, שזה לא מוסדר ואנחנו לא יודעים מה יהיו ההשלכות של קביעת הרשימה הזאת, ואם זה כן יחסום בעתיד את הדרך בגלל שאנחנו במצב שבו יש כוונה להרחיב את התיקים במהו"ת, כך שיופנו יותר תיקים דרך המהו"ת, וזה אומר שבעלי הדין כן יופנו על-ידי בתי המשפט. בענייני משפחה, שנגיע לזה בדיון הבא, ששם מופנים יותר ויותר אנשים דרך יחידות הסיוע ופחות פונים באופן עצמאי. ולכן אנחנו לא יכולים להתעלם מזה שצריך לעשות פה איזון. עם זאת, ברור לכולם שנכון שאנחנו רוצים שבעלי הדין יופנו לאנשי מקצוע טובים, אבל אנחנו לא יכולים להתעלם, עוד פעם, מכך שהמקצוע לא מוסדר ומזה שאנחנו צריכים לחשוב מה יהיו ההשלכות של הרשימה. לפי מה שמוריה אמרה לפני שני דיונים, החשיבה פה – אם אני מבינה נכון – היא שהסינון המרכזי יהיה דרך ההערכה המקצועית. ולכן אין קושי דווקא בהרחבה של תנאי הסף ואחר-כך ממילא יהיה סינון של מי שמתאים לעסוק בתחום.
<קריאה:>
לא. לא. לא. 

<קריאה:>
לא. אנחנו לא בהסדרת המקצוע.

<היו"ר ניסן סלומינסקי:>
רבותי.
<נועה ברודסקי-לוי >
לגבי המדרג, יכול להיות שאפשר לחשוב לגבי העניין של שלום ומחוזי. צריך לראות מה משרד המשפטים חושב על זה.  
<לירון בנית ששון:>
ככלל, שרת המשפטים חשבה שנכון להעמיד את זה על 15 הסדרי גישור. 

<נועה ברודסקי-לוי >
לא, המדרג של שלום ומחוזי.

<לירון בנית ששון:>
כלומר לדרוש מספר גדול יותר.
<היו"ר ניסן סלומינסקי:>
אצל עורכי דין יש עורכי דין שיכולים ללכת רק לשלום ועורכי דין שיכולים ללכת רק למחוזי?
<נועה ברודסקי-לוי >
לא. לא. ממש לא.

<לירון בנית ששון:>
לא. 

<היו"ר ניסן סלומינסקי:>
למה? למה אתם לא עושים מדרג כזה?
<קריאה:>
אבל לשופטים יש. 

<היו"ר ניסן סלומינסקי:>
אחר-כך יהיה גם לעליון.

<לירון בנית ששון:>
אנחנו לא חושבים שצריך לעשות מדרג, גם לא לגבי המגשרים.
<נטלי לוי:>
אני רוצה להגיד שהפנייה לגישור היא לא הפנייה רנדומלית. יושב מישהו שבודק תיק ומחליט מי יהיה המגשר שיתאים. אז ברור שמגשר שהוא חדש בעולם הגישור וגישר תשעה גישורי תביעות קטנות לא יקבל תובענה ייצוגית במחוזי לגשר בה. זה לא משהו שנעשה בצורה אוטומטית על-ידי מחשב, יש שם מישהו עם שיקול דעת שמתאים תיק למגשר ביחידת הגישור. 
<היו"ר ניסן סלומינסקי:>
יש הכוונה עד כדי כך שמישהו בודק את התיק ואת הכול?
<ברק לייזר:>
ודאי.
<נטלי לוי:>
יש ליהוק של מגשר לתיק.
<ברק לייזר:>
יש שיקול דעת ליחידת הגישור. 

<היו"ר ניסן סלומינסקי:>
לגבי כל דבר, לא רק לגבי מחוזי.
<נטלי לוי:>
לא לגבי תיק קונקרטי.
<מיכל לנדאו:>
שאלה. במהו"ת זה נכון שזה מנותב באופן אישי. באחד הדיונים הקודמים מה שנאמר הוא שתהיה רשימה, ולכן גם אמרו שכל אחד יגיד מה שכרו, מה אזור העבודה, ההתמחות, כך שתינתן רשימה ואנשים יבחרו רנדומלית מתוך הרשימה. 

<נטלי לוי:>
הרשימה תיבחר על-ידי יחידת הגישור. תהיה רשימה מותאמת מסוננת. 
<מיכל לנדאו:>
לכל גישור ישב - - - ויעשו את - - -

<נטלי לוי:>
כן. בהפניה של הליך גישור לא דרך המהו"ת כן. תהיה רשימת מגשרים, זה תיקון שייעשה בתקנות הגישור.
<מיכל לנדאו:>
אבל אז זה מטיל לא מעט עומס על הנהלת בתי המשפט לעשות את הדבר הזה. גם כאן יש עניין של כוח אדם.
<נטלי לוי:>
זה יהיה המשא ומתן, כמות המגשרים שברשימה המצומצמת.

<ברק לייזר:>
אם יורשה לי. אדוני, אנחנו מצטרפים לעמדה של היועצת המשפטית. כשדיברנו בתוך הבית על נוסח התקנות, ביצענו את האיזון הזה בין הצורך לשמר רשימה מקצועית ולתת שירות טוב לציבור לבין האינטרס לא לחסום את השערים. אנחנו ביצענו את האיזון הזה והבאנו הצעה שהיא הצעה מאוזנת, חלילה, לא לצרכי משא ומתן. לכן אנחנו חושבים שזה הדבר הנכון לעשות בנסיבות האלה. 
<היו"ר ניסן סלומינסקי:>
בסדר גמור. אני רק אעביר לכם שתסתכלו על זה בינתיים.

<נועה ברודסקי-לוי >
לגבי עניין חמש השנים – לאפשר למגשר שצבר את הניסיון לא בחמש השנים האחרונות, אתם רוצים להכניס את זה בחריג?
<היו"ר ניסן סלומינסקי:>
צריך שיהיה חריג. מצד אחד, אי-אפשר לשלול אדם כזה, בפרט אם הוא הלך לעשות שירות למדינה, הלך לצבא, למשטרה, או לכל שירות ועכשיו הוא חוזר. מה שכן, צריכה להיות איזו בדיקה שעדיין יש לו את הטאצ' הזה. אז אני חושב שזה יהיה בחריגים. 
<נועה ברודסקי-לוי >
אז נכניס את זה בחריגים?

<היו"ר ניסן סלומינסקי:>
נכניס את זה בחריגים כי בין כה וכה כל אחד עובר איזשהו ריאיון או משהו בנושא הזה. פה הבאתי לכם רק את הנושא של אקוויוולנט. 
<לירון בנית ששון:>
כן, בנושא של השכלה תורנית. צריך לראות אם אפשר - - -
<ברק לייזר:>
לכן יכול להיות שזאת ההצעה הנכונה, לבחון את סוגי האוכלוסיות הרלוונטיות.
<היו"ר ניסן סלומינסקי:>
אבל לא בחריג. זה לא בחריג, זה נכנס ישר. לכתוב תואר ראשון או אקוויוולנט, מה שמוגדר.
<נועה ברודסקי-לוי >
אז אנחנו מכניסים חריג בעניין חמש השנים ברשימת החריגים, אם הניסיון הוא לא מחמש השנים האחרונות.
<לירון בנית ששון:>
אבל אז צריך להצדיק, שיש הצדקה מיוחדת.
<נועה ברודסקי-לוי >
אז אפשר לכתוב את זה בדומה לחריגים האחרים, שמגשר שלא עמד בתנאי הכשירות שבתקנה 3(א)(5) לעניין הדרישה לניהול הליכים בחמש השנים האחרונות יוכל להיכלל ברשימה אם מצא עבודה שיש לו מומחיות וניסיון - - -
<ברק לייזר:>
שיקול דעת. בסדר גמור.

<נועה ברודסקי-לוי >
לגבי הערכה מקצועית – דיברנו. פסקה 7, לעניין שכר הטרחה – אולי נדבר על זה כבר יחד עם כל נושא שכר הטרחה שנדבר עליו בהמשך. עלתה פה שאלה אם לכלול את זה בתוך הקריטריונים כאן.
<לירון בנית ששון:>
נראה לי שעדיף שנדבר על זה כשנגיע לתקנה 7, שם גם דובר על מה יכלול השכר. הוא יכלול גם את הסדר הגישור וההכנה.
<נועה ברודסקי-לוי >
עוברים לכשירות להיכלל ברשימה של התביעות הקטנות.
<היו"ר ניסן סלומינסקי:>
זה ב-(ב). רגע, אני רוצה לשאול, אתן לא נפגשות ביניכן?

<נועה ברודסקי-לוי >
ודאי שכן.

<היו"ר ניסן סלומינסקי:>
אז למה את כל זה - - -

<נועה ברודסקי-לוי >
כי יש דברים שצריך להעלות בפני הוועדה.

<היו"ר ניסן סלומינסקי:>
כרגע הדו-שיח הוא בין שתיכן. 

<נועה ברודסקי-לוי >
הדו-שיח עכשיו היה שבנקודה הזאת נשאיר את זה לאחר-כך. 

<היו"ר ניסן סלומינסקי:>
אני אומר יותר מזה – אתן תנהלו את הדו-שיח, תגבשו משהו ותביאו את זה לוועדה. הוועדה תדון בזה, אבל ברגע שתעשו את הדו-שיח הזה לפני - - - 

<נועה ברודסקי-לוי >
הוא לא היה מהות, הוא היה דו-שיח על זה שנשאיר את זה להמשך. 

<היו"ר ניסן סלומינסקי:>
את כל ההערות.

<נועה ברודסקי-לוי >
לא, אבל לא הכול היה מוסכם. זה לא סתם עלה פה.
<היו"ר ניסן סלומינסקי:>
מה שלא מוסכם זה סיפור נפרד. אם אתן ישבתן והגעתן למסקנה שזה לא מוסכם, תעלו את זה ונחליט. אבל תעשו את הדיונים, וגם מה שיהיה לכם מוסכם יעלה לפה, ופה יישמעו ההערות. יכול להיות שאנחנו נשנה. 
<נועה ברודסקי-לוי >
זה מה שעשינו. 
<היו"ר ניסן סלומינסקי:>
כל כך הרבה דברים לא מוסכמים?

<נועה ברודסקי-לוי >
הדבר היחיד שאמרנו עכשיו בשקט היה שנדון בנקודה הזאת יחד עם תקנה 7, זה הכול.
<ברק לייזר:>
אדוני, אנחנו משתדלים להגיע לפה מסוכמים.
<נועה ברודסקי-לוי >
זה נושא מורכב. יש חשיבות גם לדיון הציבורי.

<היו"ר ניסן סלומינסקי:>
הדיון הציבורי יהיה, אבל לא דיון ביניכם.

<נועה ברודסקי-לוי >
היו הרבה דברים שלא - - -
<היו"ר ניסן סלומינסקי:>
שלא הצלחתן. להבא כן תצליחו, כי אתם רואים מה קורה לנו – לא עברנו עמוד אחד, הלכנו אחורה.
<נועה ברודסקי-לוי >
זה נושא חשוב.

<היו"ר ניסן סלומינסקי:>
אני אומר שזה חשוב, לכן אני רוצה שתעשו את הדיון המקדים. 

<נועה ברודסקי-לוי >
לגבי התביעות הקטנות עלתה שאלה. איך תתנהל הרשימה הזאת? אנחנו מדברים על רשימה שצריכה להיות הרבה יותר פתוחה, כמו שעלה פה קודם, שזו רשימה שאמורה לאפשר לכל מגשר חדש להיכלל בתוכה. בכל כמה זמן היא תרוענן, איך מתכוונים לנהל אותה?
<נטלי לוי:>
לאחר ההקמה הראשונית של הרשימה, התדירות של כניסה לרשימה – הגענו לאיזון. אנחנו רוצים שזה יהיה בכל שלוש שנים, והשרה רצתה שזה יהיה - - -
<נועה ברודסקי-לוי >
של התביעות הקטנות?
<נטלי לוי:>
על הערכה מקצועית. 
<נועה ברודסקי-לוי >
בתביעות הקטנות, בכל כמה זמן אפשר יהיה להיכנס?
<נטלי לוי:>
זה יכול להיות דינמי כי יש שם רק מרכיבים שאפשר לבדוק אותם בנקל על-ידי הגישור. הם יכולים להיכנס לרשימה ולצבור ניסיון.

<נועה ברודסקי-לוי >
אז כל אחד שיגיש בקשה.

<נטלי לוי:>
כן, זה מה שקורה עכשיו.

<נועה ברודסקי-לוי >
זאת אומרת, זה לא שהיא תרוענן באופן מסודר, מי שיגיש בקשה.

<נטלי לוי:>
הערכה מקצועית תתבצע אחת לשנה.
<ברק לייזר:>
זה כבר היום קורה, נכון?
<נועה ברודסקי-לוי >
אבל הוא לא צריך לעמוד בהערכה מקצועית. 

<נטלי לוי:>
הוא לא צריך לעמוד. נכון, הערכה מקצועית קורית אחת לשנה, הוא לא נדרש לזה, לכן זה יוכל להיות בצורה - - -

<נועה ברודסקי-לוי >
ההתנסות המודרכת תיכנס?
<נטלי לוי:>
הוא יגיש בקשה.

<לירון בנית ששון:>
אבל זה יהיה בתוקף לחמש שנים, כי אחר-כך יכול להיות שיהיה חידוש. במסגרת החידוש יכול להיות שתבחנו ותחשבו שיש מגשר שלא צריך להיכלל ברשימה. אומנם הוא לא יצטרך לעבור הערכה מקצועית מותאמת, אבל כן תהיה בחינה מסוימת.
<היו"ר ניסן סלומינסקי:>
מי עושה לו את כל זה? למי הוא צריך להגיש?

<לירון בנית ששון:>
ליחידת הגישור.

<היו"ר ניסן סלומינסקי:>
ליחידת הגישור. זו היחידה שיש לה שלט רק? כי בנושא הזה יהיו הרבה.
<ברק לייזר:>
אדוני, עשרה אנשים, זה לא רק שלט. עשרה אנשים טובים.
<היו"ר ניסן סלומינסקי:>
זה התקן החדש, או שזה התקן שאתה מקווה שיהיה לך?

<ברק לייזר:>
את התקנים כבר יש לי, זה בהליכי גיוס. יהיו עשרה אנשים טובים.

<נועה ברודסקי-לוי >
נטלי, הם יוכלו להיכנס מידית? אף אחד לא יראה אותם לפני, כל מי שעובר, אוטומטית נכנס? כל מי שעובר התנסות מודרכת נכנס אוטומטית? לא תהיה פה שום בדיקה.
<נטלי לוי:>
לא. הרעיון הוא לאפשר צבירת ניסיון מקצועי. בכל משך השנים שבהן המהו"ת התקיימה, וגם הפרקטיקום, אנחנו בודקים באופן רנדומלי באמצעות תשאול בעלי דין. יש בתוך שינוי שאנחנו רוצים להטמיע במערכת בתי המשפט איזשהו שאלון שבעל דין שיוצא מישיבת גישור מקבל לנייד שלו שאלון קצר שייתן לנו אינדיקציות על טיב השירות שהוא קיבל. אנחנו רוצים לקיים מנגנון של הערכה. 
<נועה ברודסקי-לוי >
להבהיר שכל יתר התקנות לגבי הוצאה כן חלות גם - - -
<נטלי לוי:>
כן, גם להוציא אם הוא התנהג באופן שלא מותאם למגשר, או שהוא הפר - - -
<לירון בנית ששון:>
גם הסייגים – אם הוגש כתב אישום או עבירת משמעת. 
<היו"ר ניסן סלומינסקי:>
אתם מקבלים אינפורמציה מי לא מתאים. זה חשוב גם כן.
<נטלי לוי:>
נכון. גם עכשיו אנחנו מקבלים תלונות על מגשרים. גם כשאין מנגנון מסודר, אנחנו מקבלים תלונות על מגשרים. 
<היו"ר ניסן סלומינסקי:>
אתם יודעים לעשות את הבדיקה מי מעביר לכם – יכול להיות שזה שהפסיד בגישור מעביר לכם, אז זה לא תמיד אובייקטיבי.
<נטלי לוי:>
נכון. לא כל התלונות מתקבלות.

<היו"ר ניסן סלומינסקי:>
אני מקווה שאתם יודעים לעשות, שאתם מספיק עם ניסיון כדי לדעת לאזן את זה. לראות מי הממליץ, מי המגנה ולמה.
<אורת בנימיני:>
נטלי, יכול להיות שיש מקום לעשות מה שבעבר נעשה, אני לא יודעת אם כיום, שבסיום הפרקטיקום יש איזושהי המלצה או הערכה של מדריכי הפרקטיקום לגבי ההתאמה של אותו מועמד לשמש כמגשר ברשימה. מדריך פרקטיקום זה משהו שהוא בפיקוח שלכם, ומן הסתם אלו אנשים שיכולה להיות להם אמירה. 
<נטלי לוי:>
זה כלי שהשתמשנו בו, הוא לא ייצר הבחנה אמתית בין מועמדים שלא. רובם הגדול הסתבר כמתאימים לשמש כמגשרים, ולצערנו, גם מכתבי המלצה שהשתמשנו - - -
<ברק לייזר:>
בכל הכבוד, לא נראה לי שלגופים האלה צריך לתת מעמד במסגרת תקנות.
<היו"ר ניסן סלומינסקי:>
אני לא נותן. אנחנו סומכים עליכם שתדעו איך ללקט את האינפורמציה הנכונה ולאזן אותה.

<גלית סנה לוריה:>
האם אפשר שהחידוש יהיה לא בכל חמש שנים אלא בכל שבע או עשר? נראה לי שטכנית זה מקשה על המערכת בירוקרטית, מקשה על המגשרים, אולי כמעט חסר תוחלת כי אנשים שהם מקצועיים ימשיכו לעסוק בגישור וחבל להכניס אותם לכל הבירוקרטיה. האם יש מקום לשקול - - -
<ברק לייזר:>
אנחנו נסתדר.
<גלית סנה לוריה:>
אנחנו חושבים שזה מטריד גם את המגשרים, זה מיותר. 

<שירי לנג:>
חמש שנים זו תקופה ארוכה מאוד.

<גלית סנה לוריה:>
זה לא. איזה רישיון יש שבודקים בכל חמש שנים? איפה זה קיים בעוד דברים?
<היו"ר ניסן סלומינסקי:>
רק רגע, הגענו לחמש השנים האלו? 

<נועה ברודסקי-לוי >
לא, לא, לא הגענו לזה עדיין. 

<היו"ר ניסן סלומינסקי:>
כבודה מדברת איתי על דברים עתידיים.

<גלית סנה לוריה:>
כי שאלתם על הנושא הזה של חידוש הרישיון.

<נועה ברודסקי-לוי >
בנושא התביעות הקטנות. אנחנו נדון בזה. 

<היו"ר ניסן סלומינסקי:>
נגיע לזה לאט-לאט.

<נועה ברודסקי-לוי >
שאלה אחרונה לגבי העניין של התביעות הקטנות. אני חוזרת לנושא של חמש השנים במובן של הניסיון. אתם ביקשתם פה שהוא יסיים את ההתנסות המודרכת בחמש השנים האחרונות כדי שהוא יוכל לקבל תביעות קטנות. זה קצת בעייתי שהוא לא יוכל להיכנס לרשימה של התביעות הקטנות גם. אם הוא עבר את הקורס לפני חמש שנים וחצי, הוא לא יוכל להיכנס לרשימה של התביעות הקטנות?
<ברק לייזר:>
שוב, זה חלק מאותו איזון. אני מדבר כרגע על ההסדר הכללי – האיזון של מספר גישורים מצומצם יחסית. צריך לקרוא את הדרישות אחת אחרי השנייה כדי להבין שזה חלק מאותו איזון. אנחנו סוברים שאנחנו לא נוכל לתת שירות מיטבי עם אוכלוסייה שבחמש או שש השנים האחרונות לא עוסקת בנושא. כמו שנאמר פה קודם, יש פה עניין של מחויבות.

<נועה ברודסקי-לוי >
אבל בתביעות הקטנות אנחנו לא דורשים את זה. זה בדיוק העניין, ששם הוא אמור להתחיל לצבור את הניסיון.

<ברק לייזר:>
אבל עדיין, אנחנו רואים את ההסדר כהסדר אחד. מבחינתנו מדובר באותו איזון. גם לתת לציבור, לבעלי הדין בתביעות קטנות, את השירות המיטבי. לתת שירות כזה לאנשים שזה לא ההארד-קור שלהם, אלו לא אנשים שעוסקים בזה באופן - - -
<נועה ברודסקי-לוי >
אבל מישהו שהחליט עכשיו להיכנס. עסק כעורך דין בשנים האחרונות. עשה את הקורס לפני שש שנים, המשיך לעסוק כעורך דין ולא בזה, עכשיו הוא החליט להתמסר לזה, הוא לא יוכל להיכנס גם לרשימה של התביעות הקטנות. 
<לירון בנית ששון:>
אפשר שהחריג יחול גם פה.
<נועה ברודסקי-לוי >
החריג יחול גם על הנושא הזה. 
<ברק לייזר:>
כחריג.

<נועה ברודסקי-לוי >
למרות שפה אני חושבת שזה יותר בעייתי להכניס את זה רק בחריג, כי אנחנו לא מאפשרים לו להתחיל בכלל לצבור ניסיון. דיברנו כל הזמן על זה שבתביעות הקטנות הוא יוכל לצבור את הניסיון. פה אנחנו מבקשים ממנו לעבור עוד פעם את ההתנסות המודרכת או לחפש בדרך אחרת.
<ברק לייזר:>
כמו בגישור, במשא ומתן, ברגע שסיכמנו לא חוזרים אחורה. 
<נועה ברודסקי-לוי >
אני חושבת שכדאי לחשוב על זה. לירון, אולי תחשבו על זה. 
<היו"ר ניסן סלומינסקי:>
אתם תשבו ביניכם.

<נטלי לוי:>
אנחנו נבדוק אם זה לא מקשה מדי, למרות שאנחנו רואים את החריג כמשהו שיכול לאפשר כניסה של מישהו. 

<נועה ברודסקי-לוי >
כן, אבל שם ברור לי יותר למה צריך את זה כחריג, ופה בכל זאת אנחנו מדברים על התביעות הקטנות.
<נטלי לוי:>
נכון, יש פחות הצדקה לניסיון.
<נועה ברודסקי-לוי >
אז תבדקו את זה לקראת הדיון הבא. אנחנו מדלגים על תקנה 4, אמרנו שלא ניכנס למשפחה, גם אין לנו זמן. את זה נעשה בדיון הבא. אני מציעה שנקפוץ לתקנה 5. מבחינה עניינית אני חושבת שטוב להמשיך ישר לתקנה 5, זה אישור החריגים שממילא התחלנו לדבר עליהם. היא מדברת על החריגים לרשימה הכללית. לירון.
<לירון בנית ששון:>
"5(א)
על אף האמור בתקנה 3 רשאית הוועדה המייעצת, בהחלטה מנומקת בכתב, לאשר לכלול ברשימת המגשרים –
(1)
 מגשר שלא עמד בתנאי הכשירות שבתקנה 3(א)(1), אם הוא בעל חמש שנות ניסיון לפחות בעיסוק מקצועי שעשוי לתרום לעבודתו בגישור".

<נועה ברודסקי-לוי >
זה חלק ממה שנבדוק ממילא לדיון הבא, אם לפתוח את זה בכלל – את הלימודים האחרים. על זה אני מציעה שנדון בדיון הבא. 
<לירון בנית ששון:>
"(2)
מגשר שלא עמד בתנאי הכשירות שבתקנה 3(א)(3), אם הוא למד במדינת חוץ בקורס הכשרה עיוני ומעשי בגישור של ששים שעות לימוד לפחות, אם הוכח, להנחת דעתה של הוועדה, כי תכנית הקורס דומה במתכונתה לתכנית הכשרה כללית בגישור". 
מי שעשה קורס גישור לא בארץ אלא בחו"ל, אם הוועדה בחנה וראתה שהתכנית עצמה דומה למתכונת של הקורס שנעשה כאן בארץ.
 "(3)
מגשר שלא עמד בתנאי הכשירות שבתקנה 3(א)(4), אם מצאה שיש לו מומחיות וניסיון של שבע שנים לפחות בגישור, המצדיקים מתן אישור חריג כאמור"". 

כאן מדובר בתכנית התנסות מודרכת, בפרקטיקום. מי שלא עמד בתנאי הזה, יבדקו אם יש לו מומחיות וניסיון של שבע שנים שמצדיקים לכלול אותו ברשימה.
<נועה ברודסקי-לוי >
למה דווקא שבע שנים?
<לירון בנית ששון:>
מבחינת פרק זמן, חשבנו שזה פרק זמן שהוא מספיק. לא הייתה סיבה מיוחדת. נענו בין חמש שנים לעשר שנים, ואז אמרנו ששבע נראה לנו סביר.
<נועה ברודסקי-לוי >
כלומר, מי שלא עבר התנסות מודרכת בעבר ועושה את זה במשך שנים, לא בגלל זה ימנעו ממנו. השאלה למה שבע שנים אם הוא עוסק ממש בתחום.
<קריאה:>
למה לא כמות גישורים - - - חמש שנים?

<היו"ר ניסן סלומינסקי:>
גישורים מוצלחים. אתם יודעים לכמת את זה לכמות ולא לשנים? תנסו לכמת את זה לכמות.
<נטלי לוי:>
אולי שעות גישור ולא כמות. שזה יהיה ניסיון.
<נועה ברודסקי-לוי >
זה לא משנה כמה שנים, אלא כמה הוא עשה את זה.

<היו"ר ניסן סלומינסקי:>
גישורים מוצלחים.

<לירון בנית ששון:>
נכון, זה יכול לעורר קושי כי שבע שנים זה לא אומר בהכרח שהוא עסק בזה באופן אינטנסיבי.
<נועה ברודסקי-לוי >
אם הוא עשה את זה פעם בשנה, ולעומת זאת מישהו שבמשך שנתיים עסק רק בזה.
<ברק לייזר:>
עדיין, מדובר בחריג בנושא שנתון לשיקול דעת.
<נועה ברודסקי-לוי >
אבל אמרת שבע שנים, אתה מגביל את זה. יכול להיות שמישהו שבמשך שלוש שנים - - -

<היו"ר ניסן סלומינסקי:>
איש שעסק במשך שלוש שנים ועשה המון גישורים בהצלחה, הוא לא יוכל להגיע לוועדת חריגים בגלל שזה לא שבע שנים. אז עדיף לשים את זה בכמות ולא בשנים. תבדקו את זה. הערה נכונה.
<קריאה:>
או כחלופה.
<ברק לייזר:>
כחלופה, נכון. זה יכול להיות שבע שנים או - - -
<היו"ר ניסן סלומינסקי:>
כחלופה. בסדר.

<נועה ברודסקי-לוי >
החריג הבא הוא מה שכבר קבענו לפני רגע, לעניין הדרישה לניהול ההליכים בחמש השנים האחרונות, שזה נכנס גם כחריג, גם מי שלא צבר את הניסיון בחמש השנים האחרונות, יהיה אפשר לאשר אותו. 
<היו"ר ניסן סלומינסקי:>
סיימנו. שוב, אני מבקש מהגופים הממלכתיים ומנועה – גם מהגופים האחרים, אם אתם רוצים – תקיימו כמה שיותר ישיבות מחוץ לשולחן הזה ותבואו גם כמה שיותר מוסכמות או אי-הבנות או אי-מוסכמות, אבל שנדע – זה או זה, ואז מחליטים. זה יאפשר לנו להתקדם הרבה יותר מהר, כי אני רוצה לסיים את זה במושב הזה, והקצב שבו אנחנו מתקדמים כרגע לא מבשר טוב. זה חבל. חבל לדחות את זה למושב הבא. אז תעשו מאמץ, תשבו מחוץ לכותלי החדר הזה ונתקדם. הגופים החיצוניים, לשכת עורכי הדין, אם יש לכם הערות או דברים, תשתפו אותם, תנסו למצוא ישיבות גישור אתם, לא נייר, להתקדם כמה שאפשר.
<נועה ברודסקי-לוי >
ביקשנו חוות דעת מופרטת.

<גלית סנה לוריה:>
בשמחה. בשמחה, אנחנו לרשותכם.
<היו"ר ניסן סלומינסקי:>
הישיבה נעולה.

<הישיבה ננעלה בשעה 11:00.>

